text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 Emva koko uYehova wabonakala+ kuye phakathi kwemithi emikhulu kaMamre,+ ngoxa wayehleli emnyangweni wentente ekufudumaleni kwemini.+
2 Akuphakamisa amehlo akhe+ wakhangela, nako kumi mgama amadoda amathathu. Akuwabona wabaleka ukusuka emnyangweni wentente esiya kuwahlangabeza waza waqubuda emhlabeni.+
3 Wandula ke wathi: “Yehova, ukuba, kaloku, ndikholekile emehlweni akho, nceda ungadluli kumkhonzi wakho.+
4 Makhe kuthatyathwe intwana yamanzi, kuhlanjwe iinyawo zenu.+ Nize ningqendeve phantsi komthi.+
5 Yaye mandiniphathele iqhekeza lesonka, ukuze zihlaziyeke iintliziyo zenu.+ Emva koko ningadlula, kuba nize kudlula ngenxa yoko kumkhonzi wenu.” Athi ke wona: “Kulungile. Ungenza kanye njengoko uthethile.”
6 Ngoko uAbraham wakhawuleza waya ententeni kuSara waza wathi: “Khawulezisa! Thabatha imilinganiselo yeeseha ezintathu zomgubo ocolekileyo, uxovule intlama, wenze amaqebengwana abusazinge.”+
7 Emva koko wabaleka uAbraham ukuya emhlambini waza wathabatha elithambileyo lona ithole lenkunzi yenkomo, lilihle, waza walinika umlindi, owakhawulezisayo naye ukulilungisa.+
8 Wathabatha ibhotolo nobisi nethole elo lenkunzi yenkomo elalilungisiwe waza wazibeka phambi kwawo.+ Wema ngakuwo phantsi komthi njengoko ayesitya.+
9 Athi ke wona kuye: “Uphi na uSara umfazi wakho?”+ Wathi: “Ulapha ententeni!”+
10 Ngoko yaqhubeka yathi: “Ngokuqinisekileyo ndiya kubuyela kuwe kunyaka ozayo ngeli xesha, yaye, khangela! uSara umfazi wakho uya kuba nonyana.”+ Waye ke uSara ephulaphule esemnyangweni wentente, yona yayisemva kwendoda leyo.
11 Kwaye uAbraham noSara babebadala, ihambile kubo iminyaka.+ USara wayesele eyekile ukuba sexesheni.+
12 Ngoko ke uSara wahlekela ngaphakathi,+ esithi: “Njengokuba sendiphelile nje, ndingaba saba nalo ngenene uyolo kusini na, nenkosi yam yaluphele nje?”+
13 Waza wathi uYehova kuAbraham: “Kutheni uSara eye wahleka nje, esithi, ‘Ngaba enyanisweni ndiya kuzala ngenene nakuba ndimdala nje?’+
14 Ikho na into emnqabeleyo uYehova?+ Ngexesha elimisiweyo ndiya kubuyela kuwe, kunyaka ozayo ngeli xesha, yaye uSara uya kuba nonyana.”
15 Kodwa uSara wakhanyela, esithi: “Andikhange ndihleke!” Kuba wayesoyika. Wathi yena: “Hayi! uhlekile.”+
16 Ethubeni asukuma amadoda lawo aza akhangela ezantsi ngaseSodom,+ yaye uAbraham wahamba nawo ewapheleka.+
17 Waza uYehova wathi: “Ndomfihlela na uAbraham oko ndikwenzayo?+
18 Kaloku, ngokuqinisekileyo uAbraham uza kuba luhlanga olukhulu nolunamandla, zize zizisikelele ngaye+ zonke iintlanga zomhlaba.
19 Kuba ndiye ndaqhelana naye ukuze yena ayalele oonyana bakhe nendlu yakhe emva kwakhe ukuze bagcine indlela kaYehova, benze ngokobulungisa nangokwemigwebo yakhe;+ ukuze uYehova abe nokumzisela ngokuqinisekileyo uAbraham oko akuthethileyo ngaye.”+
20 Ngenxa yoko uYehova wathi: “Isikhalo sokumangalelwa kweSodom neGomora sikhulu,+ ewe, nesono sazo sinzima kakhulu.+
21 Ndizimisele kunene ukuhla ukuze ndibone enoba benza ngokupheleleyo kusini na ngokwesikhalo esifikileyo kum, kuze kuthi, ukuba akunjalo, ndikwazi oko.”+
22 Ajika xa kulapho amadoda lawo aza asinga eSodom; kodwa yena uYehova,+ wayesemi phambi kuka-Abraham.+
23 Ngoko uAbraham wasondela waza wathi: “Ngaba ngokwenene uya kulitshayela ilungisa kunye nongendawo kusini na?+
24 Masithi kukho abantu abangamalungisa abangamashumi amahlanu phakathi kweso sixeko. Ngaba ubuya kubatshayela, ungayixoleli loo ndawo kusini na, ngenxa yamalungisa angamashumi amahlanu angaphakathi kuyo?+
25 Makube lee kuwe ukwenza ngale ndlela, ukubulala umntu olilungisa kunye nongendawo, wenze emntwini olilungisa njengoko usenza kongendawo!+ Makube lee kuwe ukwenjenjalo.+ UMgwebi womhlaba wonke akayi kwenza okulungileyo yini na?”+
26 Waza uYehova wathi: “Ukuba ndithe ndafumana eSodom abantu abangamalungisa abangamashumi amahlanu phakathi kwesixeko ndoyixolela yonke loo ndawo ngenxa yabo.”+
27 Kodwa uAbraham waphendula wathi: “Tarhu, naku sendide ndathetha noYehova, ngoxa ndiluthuli nothuthu.+
28 Masithi ke angaphantsi ngesihlanu amalungisa lawo amashumi mahlanu. Ngaba ubuya konakalisa isixeko siphela yini na ngenxa yesihlanu?” Wathi yena: “Andisayi kusonakalisa ukuba ndithe ndafumana khona amashumi amane anesihlanu.”+
29 Kodwa kwakhona wathetha ngokubhekele phaya kuye wathi: “Masithi ke kufumaneke khona amashumi amane.” Wathi yena: “Andisayi kwenjenjalo ngenxa yabo bangamashumi amane.”
30 Kodwa waqhubeka wathi: “Tarhu Yehova, ngamana akungevuthi ngumsindo,+ kodwa ndivumele ndithethe:+ Masithi ke kufumaneke khona amashumi amathathu.” Wathi yena: “Andisayi kwenjenjalo ukuba ndithe ndafumana khona amashumi amathathu.”
31 Kodwa waqhubeka wathi: “Tarhu, naku sendide ndathetha noYehova:+ Masithi ke kufumaneke khona amashumi amabini.” Wathi yena: “Andisayi kusonakalisa ngenxa yabo bangamashumi amabini.”+
32 Ekugqibeleni wathi: “Tarhu Yehova, ngamana akungevuthi ngumsindo,+ kodwa makhe ndithethe nje kube kanye:+ Masithi ke kufumaneke khona ishumi.” Wathi yena: “Andisayi kusonakalisa ngenxa yabo balishumi.”+
33 Wemka ke uYehova+ akugqiba ukuthetha noAbraham, yena uAbraham wabuyela endaweni yakhe.
Yithumele
Yithumele
Genesis 18
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=18&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D18%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Ngaba AmaNgqina KaYehova Anayo Imiyalelo Ngokuthandana?
AmaNgqina kaYehova akholelwa ukuba imigaqo nemiyalelo yeBhayibhile ingasinceda senze izigqibo ezikholisa uThixo neziluncedo kuthi. (Isaya 48:17, 18) Le migaqo nemiyalelo ayenziwanga sithi, kodwa siphila ngayo. Phawula indlela eminye yale migaqo nemiyalelo engena ngayo kumbandela wokuthandana. *
Umtshato lumanyano olungenasiphelo. (Mateyu 19:6) Ngenxa yokuba ukuthandana kuyindlela esa emtshatweni, amaNgqina kaYehova akadlali ngako.
Ukuthandana kokwabo badala ngokwaneleyo ukuba batshate. Ngabo sele ‘bedlulile entlahleni yobutsha’ okanye ekuvutheni kwenkanuko yesini.—1 Korinte 7:36.
Abo bathandanayo bafanele bakhululeke ukuba bangatshata. Ngenxa yokuba umgaqo kaThixo usithi abantu bafanele baqhawule umtshato kuphela xa behenyuzile, abanye abantu abaqhawule umtshato uThixo akabajongi njengabo banokuphinda batshate.—Mateyu 19:9.
AmaKristu afuna ukutshata ayalelwa ukuba atshate kuphela nomntu akholwa naye. (1 Korinte 7:39) AmaNgqina kaYehova, lo mthetho awujonga njengongathethi ukutshata nomntu ozihloniphayo iinkolelo zethu kodwa ukutshata nomntu othetha ngazo noziphilayo njengeNgqina elibhaptiziweyo. (2 Korinte 6:14) UThixo ebesoloko eyalela abakhonzi bakhe ukuba batshate kuphela nabo bakholwa nabo. (Genesis 24:3; Malaki 2:11) Lo myalelo usasebenza, njengoko abaphandi befumanisile. *
Abantwana bafanele bathobele abazali babo. (IMizekeliso 1:8; Kolose 3:20) Kubantwana abahlala ekhaya, lo myalelo uquka ukuthobela izigqibo zabazali ngokuthandana. Oku kusenokuquka iminyaka aqalisa ngayo ukuthandana unyana okanye intombi nezinto avumelekileyo ukuzenza.
Esebenzisa imigaqo yeZibhalo, amaNgqina ayakhetha enoba aza kuthandana na kwaye nabani. Oku kuvisisana nalo mgaqo: “Ngamnye uya kuthwala owakhe umthwalo.” (Galati 6:5) Abanye baye bacele icebiso ngokuthandana kumaNgqina anamava abawathanda ngokwenene.—IMizekeliso 1:5.
Izinto ezininzi eziqhele ukwenziwa xa kuthandanwa iba zizono ezinzulu. Ngokomzekelo, iBhayibhile iyalela ukuba sikuphephe ukuziphatha kakubi ngokwesondo. Oku akuquki ukwabelana ngesondo nje kuphela kodwa nezinye izenzo ezingcolileyo ezenziwa ngabantu abangatshatanga, njengokuphululana amalungu esini okanye ukuba neentlobano zesini emlonyeni okanye ezimpundu. (1 Korinte 6:9-11) Nkqu nabantu abangatshatanga abavuselela inkanuko yesondo nto leyo ephantse ibe kukuhenyuza ‘kukungahlambuluki’ okungamkholisiyo uThixo. (Galati 5:19-21) Iincoko ezingcolileyo eziquka ‘intetho engamanyala’ nazo azivunyelwa yiBhayibhile.—Kolose 3:8.
Intliziyo okanye umntu wangaphakathi inenkohliso. (Yeremiya 17:9) Inokubangela umntu enze izinto azaziyo ukuba azilunganga. Ukuze bathintele iintliziyo zabo ekubakhohliseni, abantu abathandanayo baye baphephe ukuba bodwa kwindawo enokubafaka esilingweni. Basenokukhetha ukuzikhusela ngokuhlala kwindawo enabantu abaninzi okanye bahambe nomntu wesithathu. (IMizekeliso 28:26) AmaKristu angekatshati nakhangela iqabane lomtshato ayabuqonda ubungozi bokuthandana kwi-intanethi, ingakumbi ukuthandana nomntu ongamazi kangako.—INdumiso 26:4
^ isiqe. 2 Ezinye iintlanga ziyathandana ngaphambi kokuba zitshate ngoxa ezinye zingayenzi loo nto. IBhayibhile ayitsho ukuba simele sithandane okanye ukuthandana kuphela kwento enokwenziwa ngaphambi kokuba abantu batshate.
^ isiqe. 6 Ngokomzekelo, inqaku elikwiphepha ncwadi iMarriage & Family Review lathi: “Uphando olwenziweyo labantu abasele benethuba betshatile lubonise ukuba, ukuba kunqulo olunye kusesona sizathu sibangela ukuba imitshato ihlale ixesha elide (iminyaka eyi-25-50 nangaphezulu).”—Umqulu 38, inqaku loku-1, iphepha 88 (2005).
Funda Okungakumbi
Ngaba Ndikulungele Ukuthandana?
Cinga ngale mibuzo mine enokukunceda wazi enoba ukulungele na ukuthandana.

robotstxt: allowed

filter: keep


text:
Yintoni Efundiswa YiBhayibhile?
Le nkcazelo iza kukunceda uqonde uze ukwazi ukucacisa iimfundiso zeBhayibhile.
ISAHLUKO 1
Inyaniso NgoThixo—(Inxalenye 1)
Ubuya kuthini ukuba bekukho umntu othi “uThixo uyabohlwaya abantu abenza izinto ezimbi ngokubenza baphile ubomi obunzima”?
ISAHLUKO 1
Yiyiphi Inyaniso Ngokuphathelele UThixo? (Inxalenye 2)
Ngaba inokwenzeka into yokuba ube ngumhlobo kaThixo?
ISAHLUKO 2
IBhayibhile—Incwadi Evela KuThixo (Inxalenye 1)
IBhayibhile yabhalwa ngabantu, kodwa iyincwadi evela kuThixo’ njani?
ISAHLUKO 2
IBhayibhile—Incwadi Evela KuThixo (Inxalenye 2)
Ezinye iinkcukacha eziseBhayibhileni zisenza siqiniseke ukuba iBhayibhile ibhalwe nguThixo.
ISAHLUKO 3
Yintoni Injongo KaThixo Ngomhlaba? (Inxalenye 1)
Ngaba wayefuna ukuba izinto zibe nje kwasekuqaleni?
ISAHLUKO 3
Yintoni Injongo KaThixo Ngomhlaba? (Inxalenye 2)
Ukuba injongo yakhe kukuba umhlaba ube yiparadesi, kutheni ungeyiyo ngoku?
ISAHLUKO 3
Yintoni Injongo KaThixo Ngomhlaba? (Inxalenye 3)
Ngaba uThixo ucebe ukuba ibe ngabantu abasombulula iingxaki zehlabathi?
ISAHLUKO 4
Ngubani UYesu Kristu? (Inxalenye 1)
Ungamphendula njani umntu othi uYesu wayengumntu nje oqhelekileyo?
ISAHLUKO 4
Ngubani UYesu Kristu? (Inxalenye 2)
Unokuphendula uthini xa umntu esithi uYesu uyalingana noThixo?
ISAHLUKO 4
Ngubani UYesu Kristu? (Inxalenye 3)
UYesu wabonisa njani ukuba namandla kunye nokuthantamisa kwangaxeshanye?
ISAHLUKO 5
Intlawulelo—Esona Sipho Sikhulu SikaThixo (Inxalenye 1)
Ngaba ungalufumana usindiso ngemisebenzi yokholo?
ISAHLUKO 5
Intlawulelo—Esona Sipho Sikhulu SikaThixo (Inxalenye 2)
Ukufa komntu omnye kangangamawakawaka eminyaka edluleyo kunanto yakwenza nantoni nobomi bam?
ISAHLUKO 6
Baphi Abafileyo? (Inxalenye 1)
Ngaba baphila kwenye indawo? Ngaba batshiswa esihogweni?
ISAHLUKO 6
Baphi Abafileyo? (Inxalenye 2)
Ngaba ukufa kwadalwa?
ISAHLUKO 7
Ithemba Lokwenene Ngabantu Obathandayo Abafileyo (Inxalenye 1)
Ukuba ubuhlungu, ngaba loo nto ithetha ukuba awunalo ukholo kuvuko?
ISAHLUKO 7
Ithemba Lokwenene Ngabantu Obathandayo Abafileyo (Inxalenye 2)
Unokumphendula njani umntu othi ithemba lovuko liyintsomi?
ISAHLUKO 8
Buyintoni UBukumkani BukaThixo? (Inxalenye 1)
Kutheni uThixo eza kuba nabalawuli abangabantu ezulwini, ekubeni eneengelosi ezininzi ezinyanisekileyo ebenokukhetha kuzo?
ISAHLUKO 8
Buyintoni UBukumkani BukaThixo? (Inxalenye 2)
Yintoni obusele buyenzile uBukumkani bukaThixo? Yintoni obuza kuyenza kwikamva?
ISAHLUKO 9
Ngaba Siphila ‘Kwimihla Yokugqibela’? (Inxalenye 1)
Abanye abantu bakufumanisa kunzima ukukholelwa ekubeni siphila kwimihla yokugqibela. Ziziphi izizathu onazo zokuqiniseka ukuba sekukufutshane ukuba ipheliswe le nkqubo yezinto?
ISAHLUKO 9
Ngaba Siphila “Kwimihla Yokugqibela”? (Inxalenye 2)
IBhayibhile iyathetha ngezinye zezinto ezintle eziza kwenzeka kwimihla yokugqibela.
ISAHLUKO 10
Izidalwa Zomoya—Indlela Ezisichaphazela Ngayo (Inxalenye 1)
Ngaba iingelosi zikhona? Ngaba zikho iingelosi eziyingozi? Sebenzisa esi sikhokelo sokufunda ukuze ufumane iimpendulo.
ISAHLUKO 10
Izidalwa Zomoya
—Indlela Ezisichaphazela Ngayo (Inxalenye 2)
Ngaba ikho into ephosakeleyo ngokuzama ukunxibelelana nemimoya?
ISAHLUKO 11
Kutheni UThixo Evumela Ukubandezeleka? (Inxalenye 1)
Ukuba uThixo unamandla, ngaba asinguye obekek’ ityala ngezi zinto zimbi zenzekayo?
ISAHLUKO 11
Kutheni UThixo Evumela Ukubandezeleka? (Inxalenye 2)
IZibhalo zinempendulo ecacileyo neyanelisayo kulo mbuzo unzima.
ISAHLUKO 12
Ukuphila Ngendlela Ekholisa UThixo (Inxalenye 1)
Ngaba unokuba ngumhlobo kaThixo? Hlola oko ukukholelwayo, isizathu sokuba ukukholelwe uze ujonge oko kufundiswa yiBhayibhile.
ISAHLUKO 12
Ukuphila Ngendlela Ekholisa UThixo (Inxalenye 2)
Ngaba sinako ukumkholisa uThixo nakuba uSathana esenzela iingxaki?
ISAHLUKO 12
Ukuphila Ngendlela Ekholisa UThixo (Inxalenye 3)
Kufuneka umgudu ukuze ukwazi ukuphila ngemigaqo yeBhayibhile. Ngaba oko kuluncedo?
ISAHLUKO 13
Imbono KaThixo Ngobomi (Inxalenye 1)
Ubomi sisipho esivela kuThixo. Singabonisa njani ukuba siyabuhlonela ubomi bethu nobabanye?
ISAHLUKO 13
Imbono KaThixo Ngobomi (Inxalenye 2)
Esi sikhokelo sokufunda asizokukunceda nje wazi iinkolelo zakho ngokutofelwa kwegazi nendlela yokusebenzisa igazi kodwa siza kukunceda ukwazi ukuzichaza iinkolelo zakho kwabanye.
ISAHLUKO 14
Indlela Yokwenza Intsapho Yakho Yonwabe (Inxalenye 1)
Yintoni eyona nto inokwenza konwatywe emtshatweni? Phanda ngeenkolelo zakho, hlola iimfundiso zeBhayibhile, funda neendlela onokuchazela ngayo abanye iinkolelo zakho usebenzisa esi sikhokelo sokufunda.


text:
Imithetho elishumi
Imithetho elishumi ikwaziwa ngokuba yiDecalogue yingqokolela yemithetho nemigaqo emakuhanjwe ngayo ngokwebhayibhile. Le mithethi imalunga nendlela abantu amaziphathe ngayo nangndlela emasMnqule ngayo uMdali wethu. Le mithetho ixatyiswe kakhulu kwinkolo yamaJuda neyamaKrestu. Iquka imithetho ethi MNYE kuphela Ofanelwe kukunqulwa, nguThixo, kugcinwe umhla weSabatha, kutshatyalaliswe izithixo, ubugqi, ubugebenga, ubusela, ubuxoki, nokukrexeza. Amaqela ngokwahlukana kwawo aneenkolelo zawo ezahlukileyo kule mithetho, ngokwendlela etolikwa nelandelelana ngayo ngokweendlela enonjolwe ngayo le mithetho.


text:
Isifundo 8
Kutheni Sinxiba Kakuhle Xa Sisiya Ezintlanganisweni?
Ngaba ukhe wayibona indlela amaNgqina kaYehova anxiba kakuhle ngayo xa esiya kwiintlanganiso zawo kule ncwadana inemifanekiso? Kutheni siyilumkela kangaka indlela esinxiba nesizilungisa ngayo?
Sihlonela uThixo wethu. Liyinyaniso lona elokuba uThixo akajongi imbonakalo yangaphandle. (1 Samuweli 16:7) Sekunjalo, xa sihlanganisene ukuze simnqule, sifuna ukubonakalisa intlonelo kuye nakwabo sinqula nabo. Ukuba besiza kuma phambi kwejaji kwinkundla yamatyala, besiya kunxiba size sizilungise ngendlela ebonisa ukuba siyamhlonela. Ngokufanayo, indlela esibonakala ngayo ezintlanganisweni ibonisa indlela esimhlonela ngayo “uMgwebi womhlaba wonke,” uYehova uThixo, nendawo esimnqulela kuyo.—Genesis 18:25.
Sibonisa imilinganiselo esiphila ngayo. IBhayibhile ikhuthaza amaKristu ukuba anxibe “ngokuthozama nangengqondo ephilileyo” njengabo ‘bahlonela uThixo.’ (1 Timoti 2:9, 10) Ukunxiba “ngokuthozama” kuthetha ukukuphepha ukunxiba impahla enokusitsalel’ amehlo, evez’ umzimba nevuselela inkanuko. Kwakhona, ukuba ‘nengqondo ephilileyo’ kusinceda sikwazi ukukhetha impahla engekho xazalala. Le migaqo ayisibandezi inkululeko yokuzikhethela. Inkangeleko yethu entle ‘inokuyihombisa imfundiso yoMsindisi wethu’ ize ‘imzukise uThixo.’ (Tito 2:10; 1 Petros 2:12) Xa sinxiba kakuhle kwiintlanganiso, sibangela ukuba abanye bakujonge njengento enzulu ukunqula uYehova.
Ungoyiki ukuya kwiHolo yoBukumkani ngenxa yokuba usithi akunazo iimpahla. Akufuneki ude ube neempahla ezibizayo okanye ezimbejembeje ukuze ufaneleke, ucoceke okanye ubukeke.
Ibaluleke kangakanani indlela esinxiba ngayo xa sinqula uThixo?
Yiyiphi imigaqo esikhokelayo kumba wokunxiba nokuzilungisa?


text:
IMIFANEKISO YAMANDULO
Herodotus
KWAKUPHILWA njani kumawaka eminyaka eyadlulayo? Zazinjani izithethe zabantu baloo mihla? Ukuphanda ngezinto zakudala kungasityebisela, kodwa akusichazeli yonk’ into. Ukuze sazi indlela ababecinga ngayo abantu bamhla mnene, singancedwa ziincwadi zendoda eyayiphila ngelo xesha, neyayibhala phantsi le mbali. Le ndoda yayiphila kwiminyaka emalunga neyi-2 400 eyadlulayo. Igama layo yayinguHerodotus, umbhali mbali ongumGrike owayephila kwisithuba seminyaka engamakhulu amahlanu ngaphambi kokuzalwa kukaKristu. Umxholo wencwadi yakhe wawusithi The Histories.
UHerodotus wawuqalisa umsebenzi wakhe ngokubhala ngezizathu zokuba amaGrike alwe iimfazwe, ngokukodwa ukuhlaselwa kwamaPersi ngonyaka ka-490 noka-480 ngaphambi kokuzalwa kukaYesu, okwenzeka uHerodotus eseyinkwenkwana. Akazange abhale ngokuhlaselwa kwamaPersi kuphela, kodwa wabhala nangamanye amazwe awachatshazelwa lolo hlaselo.
OKUNGAKUMBI KUNEMBALI
UHerodotus wayelichule lokubalisa. Wayecokisa xa ebhala, equka zonke iinkcukacha acinga ukuba ziyafuneka ukuze liphelele ibali lakhe. Umsebenzi wakhe uqhwatyelw’ izandla kuba inkcazelo awayeyibhala wayengayifumani kwiingxelo zembali zikaRhulumente ezingafane zibekho ngelo xesha.
Mandulo, bambalwa abantu ababebhala imbali, ubukhulu becala kwakubhalwa izenzo zobuqhawe kumatye ezikhumbuzo. UHerodotus wayexhomekeke ekuboneni, kumabali nakubungqina babantu abazaziyo ezo ziganeko afuna ukubhala ngazo. Ukuze uHerodotus afumane inkcazelo, kwakufuneka ahambe kanobom. Wakhulela kwiphondo lamaGrike iHalicarnassus (elibizwa ngokuba yiBodrum ngoku, emazantsi eTurkey) ibe watyelela iindawo ezininzi naseGrisi.
Ukuze uHerodotus afumane inkcazelo, kwakufuneka ahambe kanobom
Waya ngasentla kuLwandle Olumnyama naseScythia, ekwilizwe laseUkraine namhlanje, waza waya ePalestina naseMntla Yiputa. Empuma, wahamba waya kuthi ga eBhabhiloni, waza wagqibezela entshona, kwiphondo lamaGrike elisemazantsi Itali ngoku. Naphi na apho aya khona, wayebukela aze abuze nokubuza, ngaloo ndlela wayefumana inkcazelo kwabona bantu babonakala bethembekile.
UKUCHANA KWEMBALI KAHERODOTUS
Ichane kangakanani inkcazelo ebhalwe nguHerodotus? Malunga namazwe awawatyelelayo nezinto awazibonayo, iingxelo zakhe zamkelwa njengezichanileyo. Indlela azichaza ngayo izinto ezingaziwayo ngamaGrike, njengokungcwatywa kweekumkani eScythia okanye ukuqholwa kwezidumbu ngamaYiputa kuyavisisana nezinto eziye zafunyanwa ngabembi bezinto zakudala. Kuthiwa inkcazelo awayibhalayo ngeYiputa “iyodlula lee ngokubaluleka yonke into eyabhalwayo mandulo ngeli lizwe.”
Ubukhulu becala, kwakufuneka uHerodotus axhomekeke kubungqina obungaqinisekanga. Ukongezelela koku, abantu bexesha lakhe babekholelwa ukuba oothixo babahedeni bayangenelela kwimicimbi yabantu. Ngenxa yoko, asiyiyo yonke into awayibhalayo evisisanayo nemilinganiselo yembali yale mihla. Sekunjalo, uHerodotus wazama ukwahlula amabali ayinyani kwangeyonyani. Watsho phandle ukuba ezinye izinto awayezixelelwa wayengazikholelwa. Wayesenza izigqibo emva kokuba eyihluzile waza wayithelekisa imithombo awayeyisebenzisa.
Incwadi ethi The Histories ifanele ukuba yayiyeyona nto ibalulekileyo kuHerodotus. Xa ucinga nje ngemithombo awayenayo, wenza umsebenzi osemagqabini.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
14 “Ningoonyana kuYehova uThixo wenu.+ Nize ningazicenti+ okanye nizichebe+ emabunzini enu ngenxa yomntu ofileyo.
2 Ngokuba usisizwana+ esingcwele kuYehova uThixo wakho, yaye uYehova unyule wena ukuba ube sisizwana sakhe, ube yinqobo+ kuye, kwizizwana zonke eziphezu komhlaba.
3 “Uze ungadli nanye into ecekisekayo nokuba yeyaluphi na uhlobo.+
4 Lulo olu uhlobo lwezilo enisenokuzidla:+ yinkunzi yenkomo, imvu nebhokhwe,
5 ixhama nebhadi nelinqa+ nembuzi nembabala nemvu yasendle nempunzi;
6 nazo zonke izilo ezithiwe gqiphu uphuphu nezineempuphu ezicandeke kubini, ezetyisa umetyiso phakathi kwezilo.+ Zona ezo ningazidla.
7 Lolu kuphela uhlobo eningayi kuludla kwezetyisa umetyiso okanye kwezithiwe gqiphu uphuphu, lwacandeka: yinkamela+ nomvundla+ nembila,+ ngokuba zetyisa umetyiso kodwa aziluthanga gqiphu uphuphu. Azihlambulukanga ke kuni.
8 Nehagu,+ ngokuba iluthe gqiphu uphuphu kodwa ayetyisi. Ayihlambulukanga ke kuni. Inyama yazo nize ningayidli, nezidumbu zazo ningazichukumisi.+
9 “Nalu uhlobo lwezinto zonke ezisemanzini enisenokuzidla: Zonke izinto ezinamaphiko namaxolo ningazidla.+
10 Ke zonke izinto ezingenamaphiko namaxolo nize ningazidli.+ Azihlambulukanga kuni.
11 “Nayiphi na intaka ehlambulukileyo ningayidla.
12 Kodwa nazi eningayi kuzidla: lukhozi nonomakhwezana nosilwangangubo,+
13 nomdlampuku nontloyiya+ nonongwevana ngohlobo lwakhe;
14 namahlungulu onke+ ngohlobo lwawo;
15 nenciniba+ nesikhova nengabangaba nokhetshe ngohlobo lwakhe;
16 isikhova esincinane nefubesi+ nedada,
17 nengcwangube+ nexhalanga nogwidi,
18 nengwamza nokhwalimanzi ngohlobo lwakhe, nobhobhoyi nelulwane.+
19 Zonke izidalwa ezinyakazelayo ezinamaphiko azihlambulukanga kuni.+ Nize ningazidli.
20 Nasiphi na isidalwa esiphaphazelayo esihlambulukileyo ningasidla.
21 “Nize ningayidli nayiphi na into ezifeleyo.+ Ungayinika umphambukeli osemasangweni akho, ayidle; okanye kungathengiswa ngayo kowasemzini, ngokuba usisizwana esingcwele kuYehova uThixo wakho.
“Uze ungalipheki itakane ngobisi lukanina.+
22 “Uze unikele isishumi semveliso yonke yembewu yakho, ephuma entsimini unyaka nonyaka.+
23 Yaye uze uye naso phambi koYehova uThixo wakho, endaweni aya kuyinyulela ukubeka igama lakhe kuyo, usidlele khona isishumi sokudla kwakho okuziinkozo,+ nesewayini yakho entsha neseoli yakho nesamazibulo omhlambi wakho weenkomo nawomhlambi wakho weegusha;+ ukuze ufunde ukumoyika uYehova uThixo wakho ngamaxesha onke.+
24 “Ukuba uhambo luthe lwaba lude kakhulu kuwe,+ waza awakwazi ukusithwala isishumi eso (aya kukusikelela ngaso uYehova uThixo wakho),+ ngokuba ikude kuwe indawo leyo uYehova uThixo wakho aya kuyinyulela ukulimisa kuyo igama+ lakhe,
25 ngoko ke umele usiphethulele ekubeni yimali, uyisonge imali esandleni sakho, uye endaweni leyo aya kuyinyula uYehova uThixo wakho.
26 Uze uthenge ngemali leyo nantoni na osukuba uyinqwenela+ umphefumlo wakho, iinkomo neezimvu neebhokhwe newayini nesiselo esinxilisayo+ nantoni na oyifunayo umphefumlo wakho; umele uzidlele apho phambi koYehova uThixo wakho, ube nemihlali,+ wena nendlu yakho.
27 NomLevi osemasangweni akho, uze ungamshiyi,+ ngokuba akanasabelo nalifa ndawonye nawe.+
28 “Ekupheleni kweminyaka emithathu wokhupha sonke isishumi semveliso yakho ngaloo nyaka,+ usibeke phakathi kwamasango akho.
29 Ngoko ke umLevi,+ ngokuba engenasabelo nalifa ndawonye nawe, nomphambukeli+ nenkwenkwe engenayise nomhlolokazi,+ abasemasangweni akho, bamele beze, badle banele; ukuze akusikelele+ uYehova uThixo wakho kuko konke esikwenzayo+ isandla sakho.
Yithumele
Yithumele
Duteronomi 14
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=5&Chapter=14&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D14%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Unganako Na Ukumbona UThixo Ongabonakaliyo?
“UTHIXO unguMoya,” ngoko asikwazi kumbona. (Yohane 4:24) Kodwa iBhayibhile ithi bakho abantu abakha bambona uThixo. (Hebhere 11:27) Kwenzeka njani oko? Ungambona nyhani ‘uThixo ongabonakaliyo’?—Kolose 1:15.
Masikuzekelise oku ngomntu ozelwe eyimfama. Ngaba oko kumenza angazi nowathwethwa ngoko kwenzekayo ehlabathini? Akunjalo. Umntu oyimfama uyakwazi ukwahlukanisa phakathi kwabantu, izinto nezandi azivayo. Enye imfama yathi: “Asiboni ngamehlo. Sibona ngengqondo.”
Kuyafana ke nangokubona uThixo. Nangona ungenakumbona ngamehlo okoqobo, unako ukumbona ‘ngamehlo entliziyo.’ (Efese 1:18) Nazi iindlela ezintathu onokumbona ngazo.
“ZIBONWA NGOKUCACILEYO UKUSUSELA EKUDALWENI KWEHLABATHI”
Iimfama zidla ngokuba nobuchule ekusebenziseni iindlebe nezandla zazo njengamehlo. Ngokufanayo ke nathi, xa sisiva size sichukumise izinto ezidaliweyo, sitsho simbone uThixo ozidalileyo. “Iimpawu zakhe ezingabonakaliyo zibonwa ngokucacileyo ukususela ekudalweni kwehlabathi kuse phambili, ngenxa yokuba ziqondeka ngezinto ezenziweyo.”—Roma 1:20.
Ngokomzekelo, khawucinge nje ngalo mhlaba siphila kuwo. Asithiwanga ntimfa nje ukuze siziphandele, kodwa wenziwe ngendlela yokuba sibunandiphe ubomi. Kuthi ngco kuthi ngaphakathi xa sisiva impepho epholileyo, sigcakamele ilanga, sisitya isiqhamo esivuzis’ izinkcwe, okanye sisiva untyilo-ntyilo otsho kamnandi weentaka. Ngaba oku akukwenzi ube nombono woMdali osithandayo, osinyamekelayo noyimvuze-mvuze bububele?
Yintoni onokuyifunda ngoThixo xa ujonga indalo yakhe? Ngokuqinisekileyo ikubonisa amandla akhe. Jonga nje into abaye bayifumanisa kutshanje oososayensi, yokuba sihleli nje kanti isibhakabhaka siyaqhubeka sisanda kakhulu! Xa uphos’ amehlo esibhakabhakeni ngokuhlwa, ubokhe uzibuze ngeny’ imini ukuba: ‘Ngakabani la mandla makhulu kangaka enza ukuba iinkwenkwezi zibhekele ukuze isibhakabhaka siqhubeke sisanda?’ IBhayibhile isixelela ukuba uMdali ‘unamandla amakhulu.’ (Isaya 40:26) Indalo kaThixo yona iyasibonisa ukuba ‘unguSomandla,’ yaye “uphakamile ngamandla.”—Yobhi 37:23.
‘LOWO UMCACISILEYO’
Omnye umama onabantwana ababini abangaboniyo uthi: “Ukuthetha nabo yeyona ndlela ibalulekileyo yokubafundisa. Baxelele yonke into oyibonayo noyivayo, ngaphakathi nangaphandle kwendlu. Ungamehlo abo.” Ngokufanayo ke, nangona ‘kungekho mntu umbonileyo uThixo nangaliphi na ixesha,’ uNyana wakhe uYesu, “osesifubeni kuYise ngulowo umcacisileyo.” (Yohane 1:18) UYesu, olizibulo likaThixo, noNyana oyintonga esekhosi kaYise, “ungamehlo” ethu okubona emazulwini. Usinike owona mfanekiso-ngqondweni ucacileyo ngoThixo.
Nazi izinto ezimbalwa uYesu asikhanyisele zona ngoThixo:
UThixo ukhuthele. “UBawo uyasebenza kude kube ngoku.”—Yohane 5:17.
UThixo uyazazi iintswelo zethu. “UYihlo uyakwazi enikusweleyo ningekamceli.”—Mateyu 6:8.
UThixo uyasinyamekela. ‘UYihlo osemazulwini ulenza ilanga lakhe liphume kubantu abangendawo nabalungileyo, nemvula uyinisa kubantu abangamalungisa nabangengomalungisa.’—Mateyu 5:45.
UThixo uxabise mntu ngamnye. “Ngaba oongqatyana ababini abathengiswa ngengqekembe exabiso lincinane na? Kanti akukho namnye kubo oya kuwela emhlabeni ngaphandle kolwazi lukaYihlo. Nina ke, kwaneenwele ezi zentloko yenu zibaliwe zonke. Ngoko ke musani ukoyika: Nixabiseke ngaphezu koongqatyana abaninzi.”—Mateyu 10:29-31.
UMNTU OWAYENGUMFANEKISO WOTHIXO ONGABONAKALIYO
Abantu abangaboniyo ngamehlo, banezinye iindlela abazisebenzisayo zokubona. Ngokomzekelo, banokungasiboni isithunzi njengendawo emnyama engenalanga, kodwa basibone njengendawo epholileyo, engafudumelanga. Nathi sisenokungamboni ngokoqobo uYehova, kodwa zikho ezinye iindlela esimbona ngazo. Ukuze asincede sikwazi ukumbona, uYehova uye wasinika umntu ongumfanekiso ogqibeleleyo weempawu nobuntu bakhe.
Loo mntu nguYesu. (Filipi 2:7) UYesu akazange asixelele kuphela, kodwa wasibonisa ukuba ungubani uThixo. Umfundi wakhe uFilipu wamcela wathi: “Nkosi, sibonise uYihlo.” UYesu wamphendula wathi: “Lowo undibonileyo mna umbonile noBawo.” (Yohane 14:8, 9) Yintoni ‘esiyibonileyo’ kuYesu esichazela banzi ngoThixo?
UYesu wayenobubele, ethobekile, yaye engeneka. (Mateyu 11:28-30) Ubuntu bakhe obuhlaziyayo babusenza abantu batsaleleke kuye. Wayesiba buhlungu xa abanye bebuhlungu, avuye xa bevuya. (Luka 10:17, 21; Yohane 11:32-35) Xa ufunda ngoYesu eBhayibhileni, yiba nomfanekiso-ngqondweni woko ukufundayo. Ukuba ucingisisa nzulu ngendlela uYesu awayebaphatha ngayo abantu, uya kububona ngokucacileyo ubuntu obumangalisayo bukaThixo, ibe uya kuziva utsalelekile kuye.
UKWAKHA UMFANEKISO-NGQONDWENI OPHELELEYO
Omnye umbhali wathi xa echaza indlela imfama elibona ngayo ihlabathi: “Iqokelela inkcazelo apha naphaya, kwizinto eziliqela (ngokuchukumisa, ukujoja, ukuva, njalo njalo), ize iyidibanise ukuze yakhe umfanekiso-ngqondweni opheleleyo.” Ngoko nathi xa sijonga indalo kaThixo, sifunde oko uYesu wakuthethayo ngaye, nendlela awabubonakalisa ngayo ubuntu bukaThixo, kuthi tha umfanekiso-ngqondweni omhle ngoYehova. Utsho umbone njengomntu wokoqobo.
Yiloo nto kanye eyenzeka kuYobhi wamandulo. Ekuqaleni ‘wayengaziqondi’ izinto awayezithetha. (Yobhi 42:3) Kodwa emva kokuqwalasela indalo emangalisayo kaThixo, uYobhi wachukumiseka waza wathi: “Ndikuve ngondiva, kodwa ngoku iliso lam liyakubona.”—Yobhi 42:5.
‘Ukuba uthe wamfuna uYehova, uya kumfumana’
Kusenokuba njalo nakuwe. “Ukuba uthe wamfuna [uYehova], uya kumfumana.” (1 Kronike 28:9) AmaNgqina kaYehova angakuvuyela ukukunceda umfune uze umfumane uThixo ongabonakaliyo.


text:
Ngaba Ungathanda Ukwazi Eyona Nyaniso?
YINYANISO yantoni leyo? Yinyaniso ephathelele eminye yeyona mibuzo ibalulekileyo kweyakha yabuzwa ngabantu. Mhlawumbi nawe ukhe wazibuza imibuzo enjengale:
Ngaba ngokwenene uThixo usikhathalele?
Ngaba iimfazwe nokubandezeleka ziya kuze ziphele?
Kwenzeka ntoni kuthi xa sisifa?
Ngaba likho ithemba ngabantu abafileyo?
Ndingathandaza njani ukuze ndiviwe nguThixo?
Ndinokulufumana njani ulonwabo ebomini?
Unokuzifumana phi iimpendulo zale mibuzo? Ukuba ubunokuya kwimizi yogcino-zincwadi okanye leyo izithengisayo, ungafika kukho amawakawaka eencwadi ekuthiwa zingakunika impendulo. Noko ke, amaxesha amaninzi ezi ncwadi zidla ngokuphikisana. Ezinye zidla ngokubonakala zisebenza okwethuba elithile kodwa zikhawuleza ziphelelwe lixesha zize zihlaziywe okanye kufuneke kubhalwe ezinye endaweni yazo.
Noko ke, kukho incwadi enye eneempendulo ezinokuthenjwa. Inenkcazelo echanileyo. UYesu Kristu wathi xa wayethandaza kuThixo: “Ilizwi lakho liyinyaniso.” (Yohane 17:17) Namhlanje elo Lizwi libizwa ngokuba yiBhayibhile Engcwele. Kumaphepha alandelayo, uza kufumana amagqabantshintshi eempendulo ezicacileyo nezichanileyo zale mibuzo ingasentla.
Ngaba Ngokwenene UThixo Usikhathalele?
ISIZATHU SOKUBUZWA KWALO MBUZO: Siphila kwihlabathi ekugquba inkohlakalo nokungabikho kokusesikweni. Iicawa ezininzi zifundisa ukuba ukubandezeleka esijamelana nako kukuthanda kukaThixo.
OKO KUFUNDISWA YIBHAYIBHILE: UThixo akangonobangela wobungendawo. UYobhi 34:10 uthi: “Makube lee kuThixo oyinyaniso ukwenza ngobungendawo, nakuSomandla ukwenza ngokungekho sikweni!” UThixo unenjongo ebonisa ukuba uyabathanda abantu. Yiloo nto uYesu wafundisa ukuba sithi xa sithandaza: “Bawo wethu osemazulwini, . . . mabufike ubukumkani bakho. Makwenzeke ukuthanda kwakho nasemhlabeni, njengasezulwini.” (Mateyu 6:9, 10) Kangangendlela asikhathalela ngayo uThixo uye wenza okuninzi eqinisekisa ukuba injongo yakhe iza kuphumelela.—Yohane 3:16.
Funda iGenesis 1:26-28; uYakobi 1:13; neyoku-1 kaPetros 5:6, 7.
Ngaba Iimfazwe Nokubandezeleka Ziya Kuze Ziphele?
ISIZATHU SOKUBUZWA KWALO MBUZO: Imfazwe isaqhubeka isuba imiphefumlo engabalekiyo. Sonke siyakhathazwa kukubandezeleka kwabantu.
OKO KUFUNDISWA YIBHAYIBHILE: UThixo ulichazile ixesha aya kumisela ngalo uxolo emhlabeni wonke. Phantsi koBukumkani bakhe obungurhulumente wasezulwini, abantu ‘abayi kuphinda bafunde imfazwe.’ Kodwa ‘baya kukhanda amakrele abo abe ngamakhuba.’ (Isaya 2:4) UThixo uya kuphelisa konke okungekho sikweni nokubandezeleka. IBhayibhile ithembisa oku: “[UThixo] uya kuzisula zonke iinyembezi emehlweni abo, kungabi sabakho kufa, kungabi sabakho kuzila nakukhala nantlungu kwakhona. Izinto zangaphambili [eziquka okungekho sikweni nokubandezeleka okwenzeka namhlanje] zidlule.”—ISityhilelo 21:3, 4.
Funda iNdumiso 37:10, 11; 46:9; noMika 4:1-4.
Kwenzeka Ntoni Kuthi Xa Sisifa?
ISIZATHU SOKUBUZWA KWALO MBUZO: Iicawa ezininzi zehlabathi zifundisa ukuba kukho into eqhubeka iphila ngaphakathi emntwini emva kokuba efile. Ezinye zikholelwa kwelokuba abantu abafileyo banokubenzakalisa abo baphilayo okanye zithi uThixo wohlwaya abangendawo ngokubangcungcuthekisa kwisihogo somlilo.
OKO KUFUNDISWA YIBHAYIBHILE: Abantu xa befile abaphili. INtshumayeli 9:5 ithi: “Abafileyo, abazi nto konke konke.” Ekubeni abafileyo bengenakwazi, beve okanye bazi nantoni na, abanakubenzakalisa—okanye babancede—abaphilayo.—INdumiso 146:3, 4.
Funda iGenesis 3:19 neNtshumayeli 9:6, 10.
Ngaba Likho Ithemba Ngabantu Abafileyo?
ISIZATHU SOKUBUZWA KWALO MBUZO: Sifuna ukuphila size sinandiphe ubomi nezihlobo zethu. Yinto yokwemvelo ukulangazelela ukuphinda sibone izihlobo zethu.
OKO KUFUNDISWA YIBHAYIBHILE: Abantu abaninzi abafileyo baza kuvuswa. UYesu wathembisa ukuba ‘abo bakumangcwaba enkumbulo baya kuphuma.’ (Yohane 5:28, 29) Ngokuvisisana nenjongo kaThixo yasekuqaleni, abo bavusiweyo baya kuba nethuba lokuphila kwiparadesi esemhlabeni. (Luka 23:43) Eli kamva lithenjisiweyo liquka impilo egqibeleleyo nobomi obungunaphakade kwabo bathobelayo. IBhayibhile ithi: “Amalungisa aya kuwudla ilifa umhlaba, ahlale kuwo ngonaphakade.”—INdumiso 37:29.
Ndingathandaza Njani Ukuze Ndiviwe NguThixo?
ISIZATHU SOKUBUZWA KWALO MBUZO: Ngokuqhelekileyo bonke abantu becawa bayathandaza. Sekunjalo, abaninzi bavakalelwa kukuba imithandazo yabo ayiviwa.
OKO KUFUNDISWA YIBHAYIBHILE: UYesu wafundisa ukuba singayicengcelezi imithandazo. Wathi: “Xa uthandaza, ungaphindaphindani nento enye.” (Mateyu 6:7) Ukuba sifuna uThixo ayiphulaphule imithandazo yethu, simele sithandaze ngendlela emkholisayo. Ukuze senjenjalo, kufuneka sifunde ngoko uThixo akuthandayo size sithandaze ngokuvisisana nako. Eyoku-1 kaYohane 5:14 ithi: “Kungakhathaliseki ukuba yintoni na esiyicelayo ngokuvumelana nokuthanda kwakhe [uThixo], uyasiva.”
Bona iNdumiso 65:2; uYohane 14:6, 14; neyoku-1 kaYohane 3:22.
Ndinokulufumana Njani Ulonwabo Ebomini?
ISIZATHU SOKUBUZWA KWALO MBUZO: Abaninzi bakholelwa ukuba imali, udumo, okanye ubuhle zizinto eziya kubenza bonwabe. Ngenxa yoko, bathe phee emva kwazo—suka bafumanise ukuba ulonwabo luya lubhekela phaya kubo.
OKO KUFUNDISWA YIBHAYIBHILE: UYesu wachaza eyona ndlela yokufumana ulonwabo xa wathi: “Banoyolo abo bayiphapheleyo intswelo yabo yokomoya, kuba ubukumkani bamazulu bobabo.” (Mateyu 5:3) Ulonwabo lokwenene sinokulufumana kuphela ukuba sizabalazela ukwanelisa eyona ntswelo yethu ibalulekileyo—ukulambela inyaniso yokomoya ephathelele uThixo nenjongo yakhe ngathi. Loo nyaniso ifumaneka eBhayibhileni. Ukwazi loo nyaniso kunokusinceda siqonde eyona nto ibaluleke ngokwenene—naleyo ingabalulekanga. Ukuvumela inyaniso yeBhayibhile yalathise izigqibo nezenzo zethu kukhokelela kubomi obanelisayo.—Luka 11:28.
Funda iMizekeliso 3:5, 6, 13-18 neyoku-1 kuTimoti 6:9, 10.
Oku ibikukujonga nje ngokufutshane indlela iBhayibhile eyiphendula ngayo le mibuzo mithandathu. Ngaba ufuna ukwazi okungakumbi? Ukuba uphakathi kwabo “bayiphapheleyo intswelo yabo yokomoya,” ngokuqinisekileyo kuninzi ofuna ukukwazi. Usenokuba uneminye imibuzo efana nethi: ‘Ukuba uThixo usikhathalele, kutheni eye wavumela ubungendawo nokubandezeleka kuyo yonke le minyaka? Ndinokubuphucula njani ubomi bentsapho yam?’ IBhayibhile iphendula le mibuzo neminye emininzi ngendlela eyanelisayo.
Noko ke, abaninzi namhlanje bamathidala ukufunda iBhayibhile. Bayigqala njengencwadi ende nethanda ukuntsonkotha maxa wambi. Ngaba ungathanda ukuncedwa ufumane iimpendulo eBhayibhileni? AmaNgqina kaYehova anezixhobo ezibini ezinokukunceda.
Okokuqala, incwadi ethi Yintoni Ngokwenene Efundiswa YiBhayibhile? ilungiselelwe ukunceda abantu abaxakekileyo bahlolisise iimpendulo zeBhayibhile ezicacileyo kwimibuzo ebalulekileyo. Isixhobo sesibini sisifundo seBhayibhile esiqhutywa simahla. Ungahlawulanga nepeni, ummelwane wakho onobuhlobo nokufanelekelayo ukufundisa abantu iBhayibhile unokuza ekhayeni lakho okanye kwenye indawo ekulungeleyo aze achithe ixesha elifutshane veki nganye exubusha iBhayibhile kunye nawe. Izigidi ngezigidi zabantu ehlabathini lonke baye bangenelwa kwezi zifundo. Ngemincili abaninzi baye bathi: “Ndiyifumene inyaniso!”
Abukho ubutyebi onokubufumana obodlula obu. Inyaniso yeBhayibhile iyasikhulula kwiinkolelo, ukudideka nakuloyiko. Isinika ithemba, injongo kwakunye novuyo. UYesu wathi: “Niya kuyazi inyaniso, yaye inyaniso iya kunikhulula.”—Yohane 8:32.
Funda Okungakumbi
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?
Ngaba UThixo Ngusomandla Nje Ongenazimvakalelo?
IBhayibhile ithi uThixo wadala izinto zonke, kodwa ngaba usikhathelele?
Kwenzeka Ntoni Xa Sisifa?
Ngaba abafi bayayazi ukuba kuqhubeka ntoni?
Yintoni Uvuko?
Kungakumangalisa ukwazi ukuba ngoobani abaza kuvuswa ekufeni.
Kutheni Uthandaza? Ngaba UThixo Uza kundiphendula?
Xa uthandaza, uThixo uxhomekeke kuwe ukuze awuphendule loo mthandazo.


text:
Chapter 1
1 Kwathi emva kokufa kukaMoses, umkhonzi kaYehova, wathetha uYehova kuYoshuwa unyana KaNun,
2 umlungiseleli kaMoses, wathi, UMoses umkhonzi wam ufile; suka ke ngoko, uyiwele iYordan le, wena naba bantu bonke, niye kwelo zwe ndibanika lona onyana bakaSirayeli.
3 Iindawo zonke eziya kunyathelwa yintende yonyawo lwenu, ndininikile, njengoko ndathethayo kuMoses.
4 Kuthabathele entlango nakwiLebhanon le, kuse emlanjeni omkhulu, emlanjeni ongumEfrati, lonke ilizwe lamaHeti, kuse elwandle olukhulu ngasekutshoneni kwelanga, woba ngumda wenu.
5 Akuyi kuma mntu phambi kwakho, yonke imihla yokudla kwakho ubomi; njengoko ndandinoMoses, ndoba nawe; andiyi kukuyekela, andiyi kukushiya.
6 Yomelela ukhaliphe; ngokuba wena uya kulabela bona aba bantu elo lizwe ndabafungela lona oyise, ukuba ndiya kubanika.
7 Kodwa ke yomelela, ukhaliphe kunene, ukuze ugcine ukwenza ngokomyalelo wonke, awakuwisela wona uMoses umkhonzi wam. Musa ukutyekela ekunene nasekhohlo kuwo, ukuze wenze ngengqiqo apho sukuba usiya khona.
8 Ize ingesuki incwadi yalo myalelo emlonyeni wakho; uze ucinge ngayo imini nobusuku, ukuze ugcine, ukwenze konke okubhaliweyo kuyo; ngokuba woba nokuphumelela ngendlela yakho oko, ukwenze ngengqiqo oko.
9 Yabona, ndikuwisele umthetho wokuba womelele, ukhaliphe. Musa ukunkwantya, ungaqhiphuki umbilini; ngokuba uYehova uThixo wakho unawe, apho sukuba usiya khona.
10 Waza uYoshuwa wabawisela umthetho ababhali babantu, wathi,
11 Candani phakathi kweminquba, nibawisele umthetho abantu, nithi, Zilungiseleni umphako, ngokuba kusele imihla emithathu, ukuze niyiwele iYordan le, ningene nilihluthe ilizwe elo aninikayo uYehova uThixo wenu, ukuba limiwe nini.
12 NakumaRubhen, nakumaGadi, nakwisiqingatha sesizwe sakwaManase, wathi uYoshuwa,
13 Likhumbuleni ilizwi awaniwisela umthetho ngalo uMoses, umkhonzi kaYehova, esithi, UYehova uThixo wenu uniphumzile, waninika eli lizwe.
14 Abafazi benu, nabantwana benu, nemfuyo yenu, yohlala kweli lizwe aninika lona uMoses nganeno kweYordan; niwele ke nina nixhobile phambi kwabazalwana benu, nonke nina magorha anobukroti, nibancede,
15 ade uYehova abaphumze abazalwana benu njengani, balihluthe nabo elo lizwe abanikayo uYehova uThixo wenu; nibuyele ke ezweni enilihluthileyo, nime kulo elo waninikayo uMoses umkhonzi kaYehova nganeno kweYordan, ngasempumalanga.
16 Bamphendula ke uYoshuwa, besithi, Izinto zonke osiwisele umthetho ngazo sozenza, nalapho sukuba usithume khona soya.
17 Ngako konke esamphulaphula ngako uMoses, siya kwenjenjalo ukukuphulaphula nawe; kodwa ke uYehova uThixo wakho unga angaba nawe, njengokuba wayenoMoses.
18 Bonke abantu abaphikisa umlomo wakho, bangawaphulaphuli amazwi akho entweni yonke osiwisela umthetho ngayo, mababulawe; kodwa ke yomelela, ukhaliphe wena.


text:
FRUCTUS ARTIS, UABIkhadi engabonakaliyo
FRUCTUS ARTIS, UAB
-akudala, Abayili, Amakrestu izipho, Amandla kunye nezibonelelo zendalo, Amanqaku gold +71
Ushicelelo
I-V 10:00-19:00
VI 10:00-18:00
- FRUCTUS ARTIS, UAB
Imephu
Umsebenzi udidi
-akudala, Abayili, Amakrestu izipho, Amandla kunye nezibonelelo zendalo, Amanqaku gold, Black zodongwe, Bukela online, Clay products, Education, ezenzululwazi, inkcubeko, Ekubekwa, Entertainments, Eqingqiweyo, Folk yobugcisa, Iimveliso ezenziwe ngeglasi, Iimveliso zeglasi, Iingqayi, Iinkonzo bhanyabhanya, Iinkonzo designers, Iinkonzo ekukhuseleni, Iinkonzo zeefoto, Iinkonzo zeefoto, Iiseshoni photo, Ikloko shop, Imiboniso art, Imiboniso kunye neempahla, Imilindo mechanical, Imisebenzi art, Imisebenzi art, Interior ideas, Interior izinto, Iseyile, Isibane floor, Isipho, Istretsha, Izacholo, izihombiso, Izakhelo umfanekiso, Izibane eluphahleni, Izibane lokuhlambela, Izibonelelo, Iziganeko, Izinto kweediliya, Izipho, Izipho ezenziwe, Izipho funny, Izipho zoshishino, Izitya zomdongwe, Jewellery, Kwezobugcisa, Llc, Mirror izakhelo, Montages, Nasezirenkini chandelier, Nezacholo, Ngeefreyimu framing, Ngesandla, Nolonwabo, lokuphola, ukuzonwabisa, Noshishino, imveliso, Photo izakhelo, Photo studio, Photographers, Photography creative, Porcelain products, Stone bakurholela, Stone products, Stoneware, Tableware ngesandla, Ukulungiswa ngaphakathi, Wabaqokeleli, Wall lights, Wall zewotshi, Watches, Wedding izipho, Yomdongwe, Yorhwebo impahla, Zodongwe, Zodongwe
Ikhowudi qr
vCard
Website
Igama site: Paveikslai, tapyba, grafika, piešiniai - Lietuvos didžiausia autorinių darbų parduotuvė internete - Fructus Artis


text:
INDLELA YOKUPHILA YAMAKRISTU
Fikelela Intliziyo Ngencwadi Ethi, “Zigcineni Kuthando LukaThixo”
ISIZATHU SOKUBA KUBALULEKILE: Ukuze abantu bakhonze uYehova ngendlela ayifunayo, kufuneka bafunde imigaqo yakhe bayithobele. (Isa 2:3, 4) Incwadi yesibini esiyifunda nabantu esibaqhubela isifundo, ethi “Uthando LukaThixo,” ibanceda baqonde indlela imigaqo yeBhayibhile esebenza ngayo ebomini babo. (Heb 5:14) Kufuneka sizame ukufikelela iintliziyo zabo xa sibafundisa ukuze babe nesizathu sokutshintsha iindlela zabo.—Rom 6:17.
INDLELA YOKUKWENZA:
Lungiselela kakuhle, ucinga ngezinto afuna ukuncedwa kuzo umfundi. Mbuze imibuzo eza kumenza aveze into ayicingayo ngaloo mbandela nithetha ngawo.—IMi 20:5; be 259
Sebenzisa iibhokisi ezikule ncwadi ukuze uncede umfundi abone ukubaluleka kokusebenzisa imigaqo yeBhayibhile
Mncede aqiqe ngezinto ezifuna isazela sakhe, kodwa ungamenzeli isigqibo.—Gal 6:5
Yiba nobuchule bokubona xa kufuneka umncede asebenzise imigaqo ethile yeBhayibhile. Mkhuthaze ukuba atshintshe ngenxa yokuba ethanda uYehova.—IMi 27:11; Yoh 14:31


text:
IMBONISELO (YOKUFUNDISA) JANUWARI 2015
Le Mboniselo inamanqaku aza kufundwa ngoMatshi 2, ukuya kutsho ngoAprili 5, 2015.
Bazinikela Ngokuvumayo—ENew York
Yintoni enokwenza isibini esinento yonke sishiye ipomakazi ukuze siye kuhlala kwigunjana elincinane?
Mbulele UYehova Uze Usikeleleke
Ukuba nombulelo kunokukunceda njani ujongane nezilingo?
Kutheni Sisenza Isidlo Sangokuhlwa SeNkosi?
Unokwazi njani ukuba uThixo ukunike ithemba lokuphila ezulwini okanye lokuphila emhlabeni?
Yakhani Umtshato Owomeleleyo Nowonwabisayo
Sebenzisani iindlela ezintlanu ukuze nibe nomtshato owomeleleyo nowonwabisayo.
Vumelani UYehova Omeleze Aze Akhusele Umtshato Wenu
Ziintoni onokuzenza ukuze uphephe ukukrexeza nemiphumo yako?
Ngaba Kunokwenzeka Ukuba Uthando Lungapheli?
Uthando oluchazwe kwiNgoma yazo iiNgoma lubafundisa izinto ezibalulekileyo abo bafuna ukutshata kunye nabo sele betshatile.


text:
Since language evolved there has been an ongoing need for accurate terminology. With the passing of time English words, like those of other languages, have mutated in usage and meaning as ideas took on different aspects and imperatives changed. Furthermore, in post–1994 first democratic elections in South Africa [in post-1994 democratic South Africa], it is appropriate to carefully examine terminology that may carry overtones of pejorative attitudes which could have contributed to ongoing marginalisation of some artists working in particular media or regions of southern Africa, and elsewhere. Thus, just as terminology such as Iron Age, when applied to southern African prehistoric and more recent eras and artefacts, requires ongoing re–evaluation with regard to appropriateness, so too does contemporary usage of phraseology that includes the posing and implementation of art / craft dichotomies. This paper seeks to contextualise usage of art / craft phraseology, and also looks at aspects of previous recommendations for change in southern African usage thereof. Thereafter, without denying rights of individuals and societies to make up their own minds on aesthetic issues, conclusions reached include that it seems to be indeed appropriate to discontinue use of the word ‘craft’ in both local and other visual arts contexts.
Kususela oko ulwimi lwavela kwabakho imfuneko yamagama achanekileyo engaphelelanga. Ngokuhamba kwamaxesha amagama esiNgesi phakathi kwamanye ezinye iilwimi abangamagama angavakaliyo ekusetyenzisweni nakwintsingiselo nanjengokuba izimvo zisamnkela amacebo ahlukileyo kunye notshintsho olufunekayo. Ngaphezukoko emvakocalucalulo loMzantsi Afrika kufanelekile kuphononongwe ngenyameko amagama asetyenziswa kulwazi oluthile olunokuthwala ukukhwenca izimvo ezithotywayo ebezinge zincedisile ekujongelweni phantsi kwamanye amagcisa asebenza ngendlela ethile okanye imimandla yoMzantsi Afrika nakwezinye iindawo. Ngale ndlela, njengokuba igama elinjenge Xesha laMandulo xa lisetyenziswayo phambi kwembali ebhaliweyo yoMzantsi Afrika nexesha labumini nje ezimbalini nezinto ezenziwe ngumntu ziswela ukufuna ixabiso elingaphelelanga kwakhona, lokuzibekela, nanjengokusentyenziswa kwamagama eloxesha abandakanya ukudala nokuphumeza ukwahluka kubini komsebenzi wezandla. Eliphepha lizama ukubuyisela ukusetyenziswa kokukhethwa kwamagama omsebenzi wezandla, nokukhangela amacebo ezincomo ezadlulayo ukutshintsha kusetyenziso lwalo nto eMzantsi Afrika. Emvakoko, ngaphandle kokwala ilungelo lomntu ngamnye kunye noluntu ukukhetha imicimbi yobugcisa, eli phepha liphetha ngelithi ingathi kuyinene ukuzithabathela ukuyeka ukusebenzisa igama ‘craft’ [ubugcisa] kuzozombini ezindawo, kwindawo ethile nakweminye imicimbi yomsebenzi wobugcisa ebonakalayo.


text:
ICANDELO 6
UYobhi Ugcina Ingqibelelo
USathana uthandabuza ingqibelelo kaYobhi kuThixo, kodwa uYobhi uhlala ethembekile kuYehova
NGABA ukho umntu onokuhlala ethembekile kuThixo xa evavanywa naxa kubonakala ngathi ukuthobela kwakhe akumziseli zinto eziphathekayo? Loo mbuzo waphakanyiswa—waza waphendulwa—ngendoda uYobhi.
Ngoxa amaSirayeli ayeseseYiputa, uYobhi isizalwana sika-Abraham wayehlala kwindawo ngoku ebizwa ngokuba yiArabia. Kanye ngelo xesha, iingelosi emazulwini zahlanganisana phambi koThixo, yaye nomvukeli uSathana wayelapho. Kuloo ntlanganiso yasezulwini, uYehova wachaza indlela amthembe ngayo umkhonzi wakhe onyanisekileyo uYobhi. Wathi akakho omnye umntu onengqibelelo efana nekaYobhi. Kodwa uSathana wema ngelithi uYobhi ukhonza uThixo kuphela ngenxa yokuba emsikelela yaye emkhusela. Wathi ukuba uYobhi wayenokuhluthwa konke anako, wayeya kumqalekisa uThixo.
UThixo wamvumela uSathana ukuba abuhluthe ubutyebi bukaYobhi, abulale abantwana bakhe, aze emva koko ayenze buthathaka impilo yakhe. Engazi ukuba konke oku kubangelwa nguSathana, uYobhi wayengasiqondi isizathu sokuba uThixo avumele zonke ezo zilingo. Sekunjalo, uYobhi akazange amqalekise uThixo.
Kwafika abahlobo abathathu bobuxoki. Kumlembelele owawuthethwa ngala madoda ogcwalise amaphepha encwadi kaYobhi, exoka athi uYobhi wohlwaywa nguThixo ngenxa yezono zakhe ezifihlakeleyo. Athi uThixo akakholiswa ngabakhonzi bakhe yaye akabathembi. UYobhi akazange avume ukukhohliswa ngawo. Eqinisekile wathi uya kuyigcina ingqibelelo yakhe de afe!
Noko ke impazamo eyenziwa nguYobhi kukuzithethelela ngokugqithiseleyo. Umfana ogama linguElihu owayephulaphule wonke loo mlembelele, wangenelela. UElihu wamluleka uYobhi ngenxa yokuba engaqondi ukuba ukuthethelelwa kolongamo lukaYehova uThixo kubaluleke ngakumbi kunokuthethelelwa komntu. Wabakhalimela nabahlobo bakaYobhi bobuxoki.
Emva koko uYehova uThixo wathetha noYobhi elungisa indlela acinga ngayo. Esalatha imimangaliso yendalo, uYehova wafundisa uYobhi ukuba umntu mncinane gqitha xa ethelekiswa noThixo. Ngokuthobeka uYobhi wasamkela isiluleko sikaThixo. Ekubeni uYehova ‘enomsa omkhulu nenceba,’ wamphilisa uYobhi, wabuyisela ubutyebi bakhe ngokuphindwe kabini, waza wamsikelela ngabantwana abalishumi. (Yakobi 5:11) Ngokugcina ingqibelelo yakhe kuYehova ngoxa wayelingwa ngokuqatha, uYobhi wangqina uSathana elixoki kwibango lakhe lokuba abantu abayi kuhlala bethembekile kuThixo xa bevavanywa.
—Oku kusekelwe kwincwadi kaYobhi.
Funda Okungakumbi
“Ngaba Kukho Okungekho Sikweni KuThixo?”
ukuba uThixo ukuthiyile okungekho sikweni, kutheni ihlabathi lizaliswe kokungekho sikweni?


text:
ISAHLUKO 21
UBukumkani BukaThixo Buphelisa Iintshaba Zabo
1, 2. (a) Bubuphi ubungqina obubonisa ukuba uKumkani wethu ebelawula ukususela ngo-1914? (b) Siza kuthetha ngantoni kwesi sahluko?
KUYE kwalomeleza ukholo lwethu ukufunda ngoko kuye kwaphunyezwa buBukumkani bukaThixo nakuba nje bulawula phakathi kweentshaba. (INdu. 110:2) UKumkani wethu uye wanabantu abashumayela ngokuzithandela. Uye wacoca waza waphucula indlela abaziphethe ngayo abantu bakhe nendlela abamkhonza ngayo uThixo. Nakuba iintshaba zoBukumkani ziye zazama ukusahlula, siseyimbumba yamanyama nanamhlanje. Ezi zinto kunye nezinye ezininzi eziphunyezwe buBukumkani ebesikhe sathetha ngazo, zibubungqina obungenakuphikiswa bokuba uKumkani wethu ebelawula phakathi kweentshaba zoBukumkani ukususela ngo-1914.
2 Kungekudala uBukumkani buza kwenza izinto ezingakumbi ezimangalisayo. ‘Ukufika’ kwabo buza ‘kuzityumza buziphelise’ iintshaba zabo. (Mat. 6:10; Dan. 2:44) Kodwa ngaphambi kokuba lifike elo xesha, kuza kwenzeka iziganeko ezibalulekileyo. Ziziphi ezo ziganeko? Iziprofeto ezininzi zeBhayibhile ziyawuphendula lo mbuzo. Makhe sihlolisise ezinye zezo ziprofeto ukuze sibone izinto eziza kwenzeka.
Ngaphambi kokuba ‘Intshabalalo Ifike Ngequbuliso’
3. Sisiphi isiganeko sokuqala esilindele ukuba senzeke?
3 Kuvakaliswa uxolo. Ebhalela amaTesalonika, umpostile uPawulos wachaza isiganeko sokuqala esisilindeleyo. (Funda eyoku-1 KwabaseTesalonika 5:2, 3.) Kule leta uPawulos usithela thsuphe ‘ngemini kaYehova,’ eza kuqala ngokuhlaselwa ‘kweBhabhiloni Enkulu.’ (ISityhi. 17:5) Kodwa, ngaphambi nje kokuba imini kaYehova iqale, iintlanga ziya kube zisithi, “Luxolo nonqabiseko!” Eli binzana lisenokuba libhekisa kwisaziso nje esinye, okanye kusenokuthethwa ngalo kwiziganeko ezicacileyo ezilandelelanayo. Ngaba iinkokeli zonqulo ziza kubandakanyeka? Kuba nazo ziyinxalenye yehlabathi, zisenokuncedisa iintlanga xa zisithi, “Luxolo!” (Yer. 6:14; 23:16, 17; ISityhi. 17:1, 2) Ukuvakaliswa koxolo nonqabiseko kuya kuba ngumqondiso wokuba ayifikang’ igalelekile imini kaYehova. Iintshaba zoBukumkani ‘azisayi kuze zisinde.’
4. Yintoni esiyizuzayo ngokuqonda ukubaluleka kwesiprofeto sikaPawulos esingokuvakaliswa koxolo nonqabiseko?
4 Yintoni esiyizuzayo ngokuqonda ukubaluleka kwesi siprofeto? UPawulos uthi: “Anikho bumnyameni, ukuba ingade loo mini iniqubule njengamasela.” (1 Tes. 5:3, 4) Ngokwahlukileyo kwabanye abantu, siziqonda kakuhle ukuba iziganeko zisingise phi. Siza kuzaliseka njani kanye kanye esi siprofeto soxolo nonqabiseko? Kuza kufuneka sibukele ukuze sibone oko kuza kwenzeka. Ngoko ke, “masihlale siphaphile, sithe qwa.”—1 Tes. 5:6; Zef. 3:8.
Imbandezelo Enkulu Iyaqala
5. Siya kuba yintoni isiqalo ‘sembandezelo enkulu’?
5 Kuhlaselwa unqulo. Khumbula ukuba uPawulos wabhala: “Xa besithi: ‘Luxolo nonqabiseko!’ iya kwandula ke intshabalalo yequbuliso ibafikele ngephanyazo.” Njengaxa ukulanyaza kombane kulandelwa sisithonga sendudumo, msinya nje emva kokuba kuthiwe “Luxolo nonqabiseko!” kuza kube sekufika “intshabalalo yequbuliso.” Kuza kutshatyalaliswa ntoni? Kuza kuqalwa ‘ngeBhabhiloni Enkulu,’ ubukhosi behlabathi bonqulo lobuxoki, ekwabizwa ngokuba ‘lihenyukazi.’ (ISityhi. 17:5, 6, 15) Ukutshatyalaliswa kweNgqobhoko nazo zonke ezinye iintlangano zonqulo lobuxoki kuza kuba sisiqalo ‘sembandezelo enkulu.’ (Mat. 24:21; 2 Tes. 2:8) Abaninzi, baya kuqabuka sekophulwe. Ngoba? Ngenxa yokuba de kufike elo xesha, ihenyukazi liza kuzibona ‘lingukumkanikazi ongasayi kuze akubone ukuzila.’ Kodwa liza kukhawuleza lizibone ukuba liziqhathile. Liya kususwa ngokukhawuleza ngokungathi ‘kungemini enye.’—ISityhi. 18:7, 8.
6. Ngubani okanye yintoni eza kuhlasela “iBhabhiloni Enkulu”?
6 Ngubani okanye yintoni eza kuhlasela “iBhabhiloni Enkulu”? ‘Lirhamncwa eIineempondo ezilishumi.’ Incwadi yeSityhilelo yenza sibone ukuba eli rhamncwa ziZizwe Ezimanyeneyo. Iimpondo ezilishumi zimela onke amagunya ezopolitiko akhoyo ngoku naxhasa ‘irhamncwa elimbala ungqombela.’ (ISityhi. 17:3, 5, 11, 12) Liza kuyihlasela kabuhlungu kangakanani? Amazwe angamalungu eZizwe Ezimanyeneyo aya kubuphanga ubutyebi behenyukazi, alihlazise, aliqwenge, aze ‘alitshise ngokupheleleyo.’—Funda ISityhilelo 17:16. *
7. Amazwi kaYesu akuMateyu 24:21, 22 azaliseka njani ngenkulungwane yokuqala, yaye aza kuzaliseka njani kwixa elizayo?
7 Imihla yenziwa mifutshane. UKumkani usichazela into eza kwenzeka ngeli xesha kwimbandezelo enkulu. UYesu wathi: “Kodwa ngenxa yabanyuliweyo loo mihla iya kunqunyulwa.” (Funda uMateyu 24:21, 22.) Amazwi kaYesu azaliseka kancinane ngonyaka ka-66 xa uYehova ‘wanqumla’ ukuhlaselwa kweYerusalem ngamaRoma. (Marko 13:20) Oko kwasindisa amaKristu aseYerusalem nakwaYuda. Kuza kwenzeka ntoni ke ehlabathini ebudeni bembandezelo enkulu? Esebenzisa uKumkani wethu, uYehova uza ‘kukunqumla’ ukuhlaselwa konqulo ziZizwe Ezimanyeneyo ukuze zingaphumeli nakunqulo lokwenyaniso. Ngoko ke, xa kutshatyalaliswa iintlangano zonqulo lobuxoki, unqulo lokwenyaniso aluzi kuchathwa. (INdu. 96:5) Ngoku makhe sithethe ngeziganeko eziza kulandela emva kokuba unqulo lobuxoki lutshatyalalisiwe.
Iziganeko Ezisingisa KwiArmagedon
8, 9. Nguwuphi umqondiso ekusenokwenzeka ukuba uYesu wayethetha ngawo, yaye baza kuthini abantu xa bebona zonke ezi zinto?
8 Isiprofeto sikaYesu esingemihla yokugqibela sibonisa ukuba kuza kubakho iziganeko ezininzi eziphawulekayo ezikhokelela kwiArmagedon. Iziganeko zokuqala ezibini esiza kuthetha ngazo zikwincwadi yeVangeli kaMateyu, ekaMarko nekaLuka.—Funda uMateyu 24:29-31; Marko 13:23-27; Luka 21:25-28.
9 Imiqondiso evela esibhakabhakeni. UYesu uprofeta esithi: “Ilanga liya kwenziwa mnyama, nenyanga ayiyi kunika ukukhanya kwayo, yaye kuya kuwa iinkwenkwezi ezulwini.” Ngokuqinisekileyo abantu abazi kufuna iimpendulo kwiinkokeli zonqulo—kuba baya kube besazi ukuba akukho yazo. Ngaba uYesu wayethetha nangemimangaliso eza kwenzeka ezulwini? Mhlawumbi kunjalo. (Isa. 13:9-11;Yow. 2:1, 30, 31) Baza kuthini abantu xa bebona zonke ezi zinto? Baza ‘kubandezeleka’ kuba ‘bengayazi indlela yokuphuma.’ (Luka 21:25; Zef. 1:17) Ewe, iintshaba zoBukumkani bukaThixo, ‘ookumkani namakhoboka’—‘ziza kufa isiqaqa ngenxa yoloyiko nolindelo lwezinto ezifikela umhlaba,’ zibe zikhangela nendawo yokuzimela. Kodwa, aziyi kufumana nenye indawo yokuzimela kwingqumbo kaKumkani wethu.—Luka 21:26; 23:30; ISityhi. 6:15-17.
10. UYesu uza kuvakalisa wuphi umgwebo, yaye baza kwenza ntoni abaxhasi nabachasi boBukumkani bukaThixo?
10 Kuvakaliswa umgwebo. Zonke iintshaba zoBukumkani bukaThixo ziya kunyanzeleka ukuba zibukele isiganeko esiya kuzenza zigcume nangakumbi. UYesu uthi: ‘Ziya kumbona uNyana womntu esiza emafini enamandla amakhulu nobuqaqawuli.’ (Marko 13:26) Ukubonakaliswa kwala mandla amangalisayo kuya kuba bubungqina bokuba uYesu uze kugweba. Kwakwesi siprofeto singemihla yokugqibela, uYesu usichazela ngeenkcukacha zomgwebo oza kwenzeka kwesi sithuba. Ezi nkcukacha siziva kumzekeliso wezimvu neebhokhwe. (Funda uMateyu 25:31-33, 46) Abaxhasi boBukumkani bukaThixo baza kugwetywa ‘njengezimvu’ baze ‘baphakamise iintloko zabo,’ beqonda ukuba ‘iyasondela intlangulo yabo.’ (Luka 21:28) Kodwa bona abachasi boBukumkani, baza kugwetywa ‘njengeebhokhwe’ baze ‘bazimbambazele besentlungwini,’ beqonda ukuba ‘intshabalalo engunaphakade’ ibalindile.—Mat. 24:30; ISityhi. 1:7.
11. Yintoni esimele siyikhumbule xa sihlolisisa iziganeko eziseza kwenzeka?
11 Emva kokuba uYesu evakalise umgwebo kuzo “zonke iintlanga,” kuza kulandela uthotho lweziganeko ezibalulekileyo ngaphambi kokuba iArmagedon iqale. (Mat. 25:32) Siza kuthetha ngezimbini zazo: ukuhlasela kukaGogi nokuhlanganiswa kwabathanjiswa. Njengokuba sihlolisisa ezi ziganeko, ze sikhumbule ukuba iLizwi likaThixo alisichazeli elona xesha ziza kwenzeka ngalo. Kodwa, kubonakala ngathi esinye siza kuqala esinye singekapheli.
12. USathana uza kubuhlasela njani uBukumkani?
12 Kuhlaselwa ngamandla. UGogi wakwaMagogi uza kuhlasela abathanjiswa abaseleyo kunye nezinye izimvu. (Funda uHezekile 38:2, 11.) USathana uya kube ebuhlasela okokugqibela uBukumkani obumiselweyo njengokuba ebesoloko echukela abathanjiswa abasesemhlabeni ukususela oko wagxothwa ezulwini. (ISityhi. 12:7-9, 17) USathana uye wazama nangakumbi ukuba bangahambeli ndawo kwizinto zobuthixo ukususela ngexesha lokuhlanganiselwa kwabo kwibandla lamaKristu—kodwa khange aphumelele. (Mat. 13:30) Sekunjalo, xa iintlangano zonqulo lobuxoki zingasekho, nabantu bakaThixo bebonakala ngathi abakhuselekanga, “behleli bengenaludonga, bengenamivalo nazingcango,” uSathana uza kulibona ilithuba elihle eli. Uya kubangela ukuba abantu abangendawo bahlasele abaxhasi boBukumkani ngamandla.
13. Uza kwenza ntoni uYehova xa kuhlaselwa abantu bakhe?
13 UHezekile uchaza oko kuza kwenzeka. Malunga noGogi, isiprofeto sithi: ‘Uya kuza uvela endaweni yakho, kweyona mimandla ithe qelele yasemntla, wena nezizwana ezininzi zikunye nawe, bonke bekhwele emahasheni, ibandla elikhulu, ewe umkhosi omkhulu wamajoni. Uya kubafikela abantu bam njengamafu agubungele ilizwe.’ (Hez. 38:15, 16) Uza kwenza ntoni uYehova xa kusenzeka oku kubonakala ngathi akunakunqandeka? ‘Ubushushu bam bunyuke baza empumlweni yam,’ utsho uYehova. ‘Ndiza kubizela ikrele.’ (Hez. 38:18, 21; funda uZekariya 2:8.) UYehova uya kungenelela esilwela abantu bakhe. Oko kungenelela kuya kuthetha imfazwe yeArmagedon.
14, 15. Sisiphi esinye isiganeko esiza kwenzeka ngaxa lithile emva kokuqalisa kukaSathana ukuhlasela?
14 Ngaphambi kokuba sithethe ngendlela uYehova aza kubalwela ngayo abantu bakhe kwimfazwe yeArmagedon, makhe sithi xha okomzuzwana, sikhe sithethe ngesinye isiganeko esibalulekileyo. Esi siza kwenzeka ngaxa lithile phakathi kokuqalisa kukaSathana ukuhlasela nokungenelela kukaYehova ngeArmagedon. Njengoko besele sifundile kwisahluko 11, esi siganeko kukuhlanganiswa kweqaqobana labathanjiswa abasesemhlabeni.
15 Kuhlanganiswa abathanjiswa. Bobabini uMateyu noMarko babhala ingxelo kaYesu ethetha ‘ngabanyuliweyo’—amaKristu athanjiswe ngomoya—njengesinye kuthotho lweziganeko eziza kwenzeka ngaphambi kokufika kweArmagedon. (Funda isiqendu 7.) Ethetha ngaye enguKumkani, uYesu uyaprofeta: ‘Uya kuthumela iingelosi aze abahlanganisele ndawonye abo banyuliweyo bakhe bevela koomoya abane, ukusuka kwisiphelo somhlaba ukusa kwisiphelo sezulu.’ (Marko 13:27; Mat. 24:31) UYesu uthetha ngokuphi ukuhlanganiswa? Akathethi ngokutywinwa kokugqibela kwamaKristu angabathanjiswa asesemhlabeni, okuza kwenzeka ngaphambi nje kokuba imbandezelo enkulu iqale. (ISityhi. 7:1-3) Kunoko, uthetha ngesiganeko esiza kwenzeka ngembandezelo enkulu. Ngoko, kubonakala ukuba emva kokuba uSathana eqalise ukuhlasela abantu bakaThixo, abathanjiswa abaza kube besesemhlabeni baya kuhlanganiselwa ezulwini.
16. Baza kuncedisa njani abathanjiswa abavusiweyo kwimfazwe yeArmagedon?
16 Oku kuhlanganiswa kwabathanjiswa kudibana njani nesiganeko esiza kulandela, iArmagedon? Ixesha abahlanganiswa ngalo bonke abathanjiswa libonisa ukuba bonke baza kube sele besezulwini xa kuqala imfazwe kaThixo iArmagedon. Ezulwini, i-144 000 eza kulawula noKristu iza kufumana igunya lokuncedisa uYesu isebenzisa ‘intonga yentsimbi’ yokutshabalalisa zonke iintshaba zoBukumkani bukaThixo. (ISityhi. 2:26, 27) Emva koko, bekunye neengelosi, abathanjiswa abavusiweyo baza kulandela uKristu, uKumkani oliGorha, xa esiya kulwa ‘nomkhosi omkhulu’ weentshaba oza kube uvingcela ixhoba lawo—abantu bakaYehova. (Hez. 38:15) Iya kuba kukuqala kweArmagedon ke oko!—ISityhi. 16:16.
Incopho Yembandezelo Enkulu
17. Kuza kwenzeka ntoni ‘kwiibhokhwe’ ngeArmagedon?
17 Kuphunyezwa umgwebo. Imfazwe yeArmagedon iya kube iyincopho yembandezelo enkulu. Ngelo xesha, uYesu uza kwenza nomnye umsebenzi. Ngaphandle kokuba nguMgwebi wazo “zonke iintlanga,” uya kuba nguye noMtshabalalisi weentlanga—oko kukuthi, bonke abo abagwebe ‘njengeebhokhwe.’ (Mat. 25:32, 33) ‘Ngekrele elide elibukhali,’ uKumkani wethu uza ‘kuxabela iintlanga.’ Ewe, bonke abafana neebhokhwe—ukususela ‘kookumkani’ ukusa ‘kumakhoboka’—“baya kumka baye kwintshabalalo engunaphakade.”—ISityhi. 19:15, 18; Mat. 25:46.
18. (a) Ziya kutshintsha njani iimeko ‘kwizimvu’? (b) Yintoni aya kuyenza uYesu akuba oyisile?
18 Ziya kutshintsha iimeko kwabo uYesu aya kube ebagwebe ‘njengezimvu!’ Nangona kuya kubonakala ngathi siza kutyunyuzwa ngumkhosi omkhulu kaSathana ‘weebhokhwe,’ ‘isihlwele esikhulu,’ esiya kubonakala ‘njengezimvu’ ezingakhuselekanga siya kuhlangulwa size ‘siphume embandezelweni enkulu.’ (ISityhi. 7:9, 14) Emva kokuba uYesu oyisile, ezisusile neentshaba zoBukumkani bukaThixo ezingabantu, uya kuphosa uSathana needemon zakhe enzonzobileni. Apho baya kuba ngathi bafile, bengakwazi kwenza nto kangangeminyaka eliwaka.—Funda iSityhilelo 6:2; 20:1-3.
Indlela Esimele Sizilungiselele Ngayo
19, 20. Sinokufunda ntoni kumazwi akuIsaya 26:20 no-30:21?
19 Simele senze ntoni ukuze silungiselele ezi ziganeko zothusayo? Kule minyaka imbalwa idluleyo iMboniselo yathi: “Ukusinda kuya kuxhomekeka ekuthobeleni.” Ngoba? Impendulo ifumaneka kwisilumkiso uYehova awasinika amaYuda awayethinjelwe kwiBhabhiloni yamandulo. Waxela kwangaphambili ukuba iBhabhiloni yayiza koyiswa. Babeza kwenza ntoni abantu bakhe ukuze bazilungiselele eso siganeko? UYehova wathi: “Hambani, bantu bam, ningene emagumbini enu angaphakathi, nize nivale iingcango zenu emva kwenu. Zifihleni umzuzwana kude kudlule isiqalekiso.” (Isa. 26:20) Qwalasela izenzi ezikule vesi: “Hambani,” “ningene,” “nivale,” “zifihleni”—zonke zikwimo yongxamiseko kwaye ziyimiyalelo. AmaYuda awuthobelayo lo myalelo abonakala ngokuhlala ezindlini zawo, kude lee namajoni aweyegqugqisa ezitratweni. Kucacile ukuba ukusinda kwawo kwakuxhomekeke ekuthobeleni imiyalelo kaYehova. *
20 Sifunda ntoni thina? Njengabakhonzi bakaThixo bamandulo, nathi, ukusinda kwethu kuxhomekeke ekuthobeleni imiyalelo kaYehova. (Isa. 30:21) Loo miyalelo siyifumana kwiintlanganiso. Ngenxa yoko, sifuna ukufunda ukuyithobela ngokusuk’ entliziyweni imiyalelo esiyifumanayo. (1 Yoh. 5:3) Ukuba senza njalo namhlanje, akuyi kuba nzima kuthi ukuthobela kwikamva, ngaloo ndlela siya kukhuselwa nguBawo wethu uYehova, kunye noKumkani wethu uYesu. (Zef. 2:3) Oko kuya kusenza sizibonele ngawethu amehlo indlela uBukumkani bukaThixo obuza kuzitshayela ngayo iintshaba zabo. Eso iya kuba sisiganeko esingasoze silibaleke!
^ isiqe. 6 Kubonakala kusengqiqweni ukuba ukutshatyalaliswa ‘kweBhabhiloni Enkulu’ kukutshatyalaliswa kweentlangano zonqulo, kungekhona bonke abantu abakunqulo lobuxoki. Yiloo nto uninzi lwabo bebengabaxhasi beBhabhiloni beya kusinda kwintshabalalo, kwaye emva koko basenokuhambela kude kuyo nantoni na enonqulo phakathi, njengoko uZekariya 13:4-6 ebonisa.
^ isiqe. 19 Ukuze ufumane inkcazelo engakumbi funda Isiprofeto SikaIsaya—Ukhanyiselo Lwalo Lonke Uluntu I, iphepha 282-283.
Funda Okungakumbi
Amandla Atshabalalisayo—“UYehova Yindoda Enamandla Yemfazwe”
“UThixo woxolo” ulwa njani kwimfazwe zobuthixo?
Hlala Kwintlambo KaYehova Yokhuseleko
Iyintoni intlambo yokhuseleko yaye banokukhuseleka njani abakhonzi bakaYehova kuyo?
Abalusi Abasixhenxe Neendwalutho Ezisibhozo
—Oko Sikufundayo Ngabo
UHezekiya, uIsaya, uMika neenkosana zaseYerusalem baba ngabo njani abalusi abalungileyo? Ngoobani namhlanje abafanekiselwa ngabalusi abasixhenxe neendwalutho ezisibhozo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
20 “Kuba ubukumkani bamazulu bunjengomntu, umnini-ndlu, owaphuma ngonyezi ukuya kuqesha abasebenzi besidiliya sakhe.+
2 Akuba evumelene nabasebenzi ngedenariyo ngemini,+ wabathumela esidiliyeni sakhe.
3 Ephuma malunga nelixa lesithathu,+ wabona abanye bemile bengasebenzi kwindawo yemarike;+
4 yaye kwabo wathi, ‘Nani, yiyani esidiliyeni, yaye ndiza kuninika nakuphi na okusesikweni.’
5 Ngoko bahamba ke. Kwakhona waphuma malunga nelixa lesithandathu+ nelesithoba+ waza wenza ngokunjalo.
6 Ekugqibeleni, malunga nelixa leshumi elinanye waphuma waza wafumana abanye bemile, wathi kubo, ‘Kutheni nimi apha nje imini yonke ningasebenzi?’
7 Bathi kuye, ‘Kungenxa yokuba akukho bani usiqeshileyo.’ Wathi kubo, ‘Nani yiyani esidiliyeni.’+
8 “Kwakuhlwa,+ inkosi yesidiliya yathi kwindoda ephetheyo, ‘Biza abasebenzi uze ubahlawule imivuzo yabo,+ uqale kowokugqibela kuse kowokuqala.’
9 Xa abantu belixa leshumi elinanye bezayo, bamkela ngamnye idenariyo.
10 Ngoko, xa abokuqala bezayo, bagqiba kwelokuba baza kwamkela ngakumbi; kodwa nabo bamkela intlawulo ngomlinganiselo wedenariyo.
11 Bakwamkela, bambombozela nxamnye nomnini-ndlu+
12 besithi, ‘Aba bokugqibela benze umsebenzi welixa elinye; ukanti ubenze balingana nathi thina siye sathwala uxanduva lwemini nobushushu obutshisayo!’
13 Kodwa ekuphenduleni wathi komnye wabo, ‘Mfondini, andikonanga nganto. Uvumelene nam ngedenariyo, akunjalo?+
14 Thabatha okwakho uze uhambe. Ndifuna ukunika lo wokugqibela ngokufanayo nawe.+
15 Akukho mthethweni na ngam ukuba ndenze oko ndikufunayo ngezinto zam? Okanye ngaba iliso lakho lingendawo+ ngenxa yokuba ndilungile?’+
16 Ngale ndlela abo bokugqibela baya kuba ngabokuqala, baze abo bokuqala babe ngabokugqibela.”+
17 Ke kaloku xa wayeza kunyuka uYesu ukuya eYerusalem, wathabathela ngasese abafundi abalishumi elinesibini+ waza wathi kubo endleleni:
18 “Khangelani! Siyenyuka siya eYerusalem, yaye uNyana womntu uya kunikelwa kubabingeleli abaziintloko nababhali, kwaye baya kumgwebela isohlwayo sokufa,+
19 bamnikele kubantu beentlanga ukuze bahlekise ngaye, bamtyakatye, bambethelele,+ aze avuswe ngomhla wesithathu.”+
20 Ngoko kweza kuye unina woonyana bakaZebhedi+ noonyana bakhe, equbuda yaye ecela okuthile kuye.+
21 Wathi kuye: “Ufuna ntoni na?” Wathi yena: “Khupha ilizwi lokuba aba nyana bam babini bahlale, omnye ngasekunene kwakho nomnye ngasekhohlo kwakho, ebukumkanini bakho.”+
22 UYesu waphendula wathi: “Anikwazi oko nikucelayo. Ninako na ukusela indebe+ endiza kuyisela?” Bathi kuye: “Sinako.”
23 Wathi kubo: “Eneneni niya kuyisela indebe yam,+ kodwa kona ukuhlala ngasekunene kwam nangasekhohlo kwam asikokwam ukunikisa ngako, kokwabo kulungiselelwe bona nguBawo.”+
24 Bakukuva oku abanye abalishumi, bakucaphukela oko kwenziwa ngaba bazalwana babini.+
25 Kodwa uYesu, wababizela kuye, wathi: “Niyazi ukuba abalawuli beentlanga baba ziinkosi phezu kwazo yaye abo bazizikhulu basebenzisa igunya phezu kwazo.+
26 Makungabi njalo phakathi kwenu;+ kodwa nabani na ofuna ukuba mkhulu phakathi kwenu makabe ngumlungiseleli wenu,+
27 yaye nabani na ofuna ukuba ngowokuqala phakathi kwenu makabe likhoboka lenu.+
28 Kanye njengokuba uNyana womntu weza, kungekhona ukuze alungiselelwe, kodwa ukuze alungiselele+ nokuze anikele ngomphefumlo wakhe ube yintlawulelo ngenxa yabaninzi.”+
29 Ngoku njengoko babephuma eYeriko+ isihlwele esikhulu samlandela.
30 Yaye, khangela! abantu ababini abaziimfama ababehleli ecaleni kwendlela, bakuva ukuba uYesu uyadlula, badanduluka, besithi: “Nkosi, Nyana kaDavide, yiba nenceba kuthi!”+
31 Kodwa isihlwele sabaxelela kabukhali ukuba bathi cwaka; ukanti kwaba kukhona badanduluka kakhulu ngakumbi, besithi: “Nkosi, Nyana kaDavide, yiba nenceba kuthi!”+
32 Ngoko uYesu wema, wababiza waza wathi: “Nifuna ukuba ndinenzele ntoni na?”
33 Bathi kuye: “Nkosi, amehlo ethu makavulwe.”+
34 Enosizi, uYesu wachukumisa amehlo abo,+ yaye ngoko nangoko babona, baza bamlandela.+
Yithumele
Yithumele
Mateyu 20
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=40&Chapter=20&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D20%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba IBhayibhile Ithetha Iziphikisa?
Impendulo esuka eBhayibhileni
Akunjalo, iBhayibhile ivisisana yonke. Nangona ezinye iivesi zibonakala ngathi ziyaziphikisa, le ngxaki inokusonjululwa ngokusebenzisa enye yezi ndlela zilapha ngezantsi:
Cinga ngomongo wezo vesi. Nawuphi na umbhali angabonakala eziphikisa ukuba amazwi akhe ayafakelelwa.
Cinga ngembono yombhali. Amangqina okuzibonela anokubalisa ngento, kodwa angasebenzisi amazwi kunye neenkcukacha ezifana twatse nezombhali.
Cinga ngezibakala nezithethe zakudala.
Wazi umahluko phakathi kwendlela asetyenziswa ngayo amagama. Enoba yeyokoqobo okanye iyafuzisela.
Qonda ukuba nantoni na umntu anegalelo kuyo, kunokuthiwa yenziwe nguye—enokuba yena akazange ayenze ngezandla zakhe. *
Sebenzisa inguqulelo yeBhayibhile echanileyo.
Kuphephe ukuzama ukudibanisa iBhayibhile neenkolelo zonqulo okanye iimfundiso ezingachananga.
Le mizekelo ilandelayo, ibonisa indlela ezingacaciswa ngayo ezi vesi zeBhayibhile ekuthiwa ziyaphikisana.
Indlela yoku-1: Umongo
Ukuba uThixo waphumla ngosuku lwesixhenxe, kutshiwo njani ukuba usasebenza nangoku? Incwadi yeGenesis, ithi uThixo “waphumla ngosuku lwesixhenxe kuwo wonke umsebenzi wakhe awayewenzile,” umongo wale vesi ubhekisela ngokungqalileyo kumsebenzi wokudala zonke izinto ezikhoyo. (Genesis 2:2-4) UYesu akazange akuphikise oku, kunoko xa wathi uThixo “uyasebenza kude kube ngoku,” wayethetha ngeminye imisebenzi ayenzayo uThixo. (Yohane 5:17) Le misebenzi iquka ukuphefumlela ukubhalwa kweBhayibhile, ukukhokela nokunyamekela abantu.
Indlela yesi-2 neyesi-3: Imbono yombali nembali
UYesu wayiphilisa phi indoda eyimfama? Incwadi kaLuka ithi uYesu waphilisa indoda eyimfama “njengoko wayesondela eYeriko,” kodwa ekaMateyu ithetha ngamadoda amabini aziimfama, yaye ithi uYesu wawaphilisa “njengoko babephuma eYeriko.” (Luka 18:35-43; Mateyu 20:29-34) Ezi ngxelo zimbini ezibhalwe ngeembono ezingafaniyo, zithetha into enye. Masiqale ngenani lala madoda. UMateyu uyangqala athi mabini, ngoxa uLuka ethetha kuphela ngaleyo uYesu wayethetha nayo. Kuthekani ngendawo? Abaphengululi bezinto zakudala bafumanise ukuba ngexesha likaYesu, iYeriko yayisisixeko esintlu-mbini. Esi sidala sasikumgama omalunga nekhilomitha enesiqingatha ukusuka kwesi sitsha. Kunokwenzeka ukuba, ngexesha enza lo mmangaliso, uYesu wayephakathi kwezi zixeko zimbini.
Indlela ye-4: Amagama okoqobo nafuziselayo
Ngaba umhlaba uza kutshatyalaliswa? KwiNtshumayeli 1:4, iBhayibhile ithi, “umhlaba umi ixesha elingenammiselo,” nto leyo kwabanye ekhabanayo namazwi athi “neziseko zawo ziya kutshiswa ngumlilo ziphele.” (2 Petros 3:10, iBhayibhile yesiXhosa ka-1996) Sekunjalo eBhayibhileni, igama elithi “umhlaba” lisetyenziswa ngokoqobo ukubhekisela kwisijikelezi-langa sethu, nangokufuziselayo ukubhekisela kuluntu oluhlala kuwo. (Genesis 1:1; 11:1) Ukutshatyalaliswa ‘komhlaba’ okuchazwe kweye-2 kaPetros 3:10, akubhekiseli ekutshatyalalisweni kwesijikelezi-langa sethu, kodwa kubhekisela ekutshatyalalisweni ‘kwabantu abangenabuthixo.’
Indlela ye-5: Igalelo
EKapernahum, ngubani owazisa isicelo segosa lomkhosi kuYesu? UMateyu 8:5, 6 uthi igosa lomkhosi laya ngenkqu kuYesu kodwa uLuka 7:3 uthi eli gosa lathumela amadoda amakhulu amaYuda. Le mibhalo isenokuqondwa ngale ndlela, eli gosa lilo elalifuna ukuya kubuza uYesu kodwa lathumela la madoda angamaYuda.
Indlela ye-6: Inguqulelo echanileyo
Ngaba siyona sonke? IBhayibhile ifundisa ukuba sonke safumana isono njengelifa elivela kumntu wokuqala, uAdam. (Roma 5:12) Ezinye iinguqulelo ziyaphikisana noku ngokuthi abantu abalungileyo “aboni.” (1 Yohane 3:6, King James Version) NgesiGrike isenzi segama elithi ‘ukona’ kweyo-1 kaYohane 3:6 sibhekisela kwinto eyenzekayo okanye eqhubeka isenzeka. Mkhulu umahluko phakathi kwesono esasifumana njengelifa esingenako ukusiphepha kunye nokona imithetho kaThixo ngabom. Ezinye iinguqulelo zisebenzisa amagama acacileyo nachanileyo anjengathi, ‘ukungaqheliseli sono.’
Indlela ye-7: IBhayibhile, kungekhona iimfundiso ezichananga
Ngaba uYesu uyalingana okanye ungaphantsi kuThixo? UYesu wakha wathi, “Mna noBawo sibanye,” la mazwi abonakala ephikisana kunye nala athi, “uBawo mkhulu kunam.” (Yohane 10:30; 14:28) Ukuze siwaqonde kakuhle la mazwi kuza kufuneka sihlole oko iBhayibhile ikutshoyo ngoYehova noYesu, kunokuzama ukudibanisa ezi vesi nemfundiso kaThixo Oneziqu Ezithathu engasekelwanga eBhayibhileni. IBhayibhile ibonisa ukuba uYehova akaneli nje kukuba nguyise kaYesu kodwa ukwanguye noThixo wakhe. (Mateyu 4:10; Marko 15:34; Yohane 17:3; 20:17; 2 Korinte 1:3) UYesu akalingani noThixo.
Umongo wamazwi kaYesu athi: “Mna noBawo sibanye,” abonisa ukuba yena noYise banenjongo enye. UYesu wathi: “UBawo umanyene nam, nam ndimanyene noBawo.” (Yohane 10:38) Olu manyano uYesu awayenalo noThixo, wayenalo kunye nabalandeli bakhe, kuba wabathandazela wathi: “Ndibanikile uzuko owandinika lona, ukuze babe banye kanye njengoko thina sibanye. Mna ndimanyene nabo nawe umanyene nam.”
^ isiqe. 8 Ngokomzekelo, kwinqaku elithetha ngesakhiwo iTaj Mahal, iEncyclopædia Britannica ithi, “yayakhiwe ngumlawuli waseMughal uShah Jahān.” Kodwa akazange ayakhe ngezandla zakhe, kuba eli nqaku liqhubeka lithi, “Waqesha abasebénzi abangaphezu kwe-20 000.”
Funda Okungakumbi
Zintoni Ezifunekayo Ukuze Uyazi IBhayibhile?
Nokuba injani na imvelaphi yakho, unokusazi isigidimi sikaThixo esikwiZibhalo Ezingcwele.
Ngaba Nikholelwa Ukuba Umhlaba Unamawaka Ambalwa Eminyaka Ukho?
Ngaba ubusazi ukuba ezinye iinkolelo zabantu abakholelwa ekudalweni komhlaba ziyangqubana nezeBhayibhile?


text:
MEYI 2, 2014
ECHILE
Umlilo Owatshisa EValparaíso EChile
EPUENTE ALTO, eChile—NgoAprili 13, 2014, isixeko saseValparaíso eChile satsha ngumlilo owanwenwa ngenxa yomoya omkhulu owawusuka kuLwandlekazi lwePasifiki. Loo mlilo wabulala ubuncinane abantu abayi-15 baza abayi-500 bonzakala. Izindlu ezimalunga neziyi-2 900 zatsha nqunqe yaye abantu abangaphezu kwabayi-10 000 basala bengenamakhaya.
Iofisi yesebe yamaNgqina kaYehova eseChile yachaza ukuba enye indoda ebisele ikhulile yasweleka kuloo mlilo. Ukongezelela, amaNgqina ayi-89 aphulukana namakhaya awo. Uninzi lwabaphulakana namakhaya, baye bahlala okwexeshana kwizindlu zabazalwana. Ngokukhawuleza iofisi yesebe yaye yaseka ikomiti yokunceda ngeli xesha lentlekele ukuze kuncedwe abantu abachaphazekileyo. Amaqela amavolontiya sele eqalile ukulungisa lo monakalo. Xa iimeko zivuma, la mavolontiya aza kuqala ukwakha kwakhona izindlu ezimalunga neziyi-28 zamaNgqina ebetshelwe.
UJason D. Reed osisithethi samaNgqina kaYehova eChile wathi: “Sibuhlungu ngalo monakalo ubangelwe ngulo mlilo. Kubuhlungu ukuswelekelwa ngumzalwana wethu oyintanda, ibe siyababeka emithandazweni abo baswelekelwe zizalamane nabahlobo. Siza kuqhubeka sibanceda abantu nangayo nantoni na eyimfuneko enokubanceda ukuze bamelane neentlungu ezibangelwe yile ntlekele.”
Fowunela:
UJ. R. Brown, Office of Public Information, tel. +1 718 560 5000
EChile: UJason D. Reed, tel. +56 2 2428 2600


text:
UMBUZO 5
Ndenze Ntoni Xa Ndintlontwa Esikolweni?
UBUNOKWENZA NTONI WENA?
Khawucinge ngoku: UThomas akafuni tu ukuya esikolweni namhlanje, nangomso, futhi akafuni ukuphinda aye nanini na. Le nto yaqala kwiinyanga ezintathu ezidlulileyo xa abantwana afunda nabo basasaza ubuxoki ngaye. Emva koko bamthiya amagama. Ngamanye amaxesha omnye ebeye agile incwadi ephethwe nguThomas ngabom aze enze ngathi ibiyimpazamo. Ukanti maxa wambi ebeye atyhalwe ngomnye okwiqela elisemva kwakhe aze athi xa ejika efuna ukubona ukuba ngubani angamboni. Izolo oku uye wantlontwa kabuhlungu kakhulu ngokoyikiswa kwi-intanethi . . .
Ukuba ubunguThomas, ubuza kuthini?
CINGA!
Ikho into onokuyenza! Phofu, unokumoyisa umntu okuntlontayo ungakhange umbethe. Njani?
SUKUMHOYA. IBhayibhile ithi: “Isiyatha sikhupha wonke umoya waso, kodwa isilumko siwugcina uzolile.” (IMizekeliso 29:11) Ukuba uhlala ubonakala uzolile, usenokuphelelwa ngumdla wokukuntlonta.
SUKUZIPHINDEZELA. IBhayibhile ithi: “Musani ukubuyisela ububi ngobubi nakubani na.” (Roma 12:17) Ukuba ufuna ukuziphindezela uya kwenza izinto zibe mbi nangakumbi.
SUKUZIFAKA ENGXAKINI. IBhayibhile ithi: “Onobuqili ubona intlekele azifihle.” (IMizekeliso 22:3) Zama kangangoko unokukwazi ukuhambela kude kubantu abanokukufaka engxakini nakwiindawo onokuntlontwa kuzo.
YENZA INTO ANGAYILINDELANGA. IBhayibhile ithi: “Impendulo, xa inobulali, isusa umsindo.” (IMizekeliso 15:1) Unokude uzame ukumhlekisa. Ngokomzekelo, ukuba umntu okuntlontayo uthi usisidudla, mhlawumbi unokusuka uthi, “Unyanisile, kuza kufuneka ndith’ ukwehla neh!”
SUK’ UHAMBE. UNora oneminyaka eyi-19 uthi: “Ukuthula kubonisa ukuba ubhadlile kunomntu odlala ngawe. Kubonisa ukuba uyakwazi ukuzibamba, nto leyo angakwaziyo yena ukuyenza.”—2 Timoti 2:24.
ZITHEMBE. Abantu abagezayo bayakubona xa ungazithembanga naxa uligwala. Kodwa baye bangakugezeli xa bebona ukuba awuboyiki.
XELELA OMNYE UMNTU. Omnye owayengutitshala uthi: “Ndicebisa ukuba eyona nto amele ayenze umntu ogezelwayo kukungakufihli oko. Loo nto inokubangela ukuba kungabi santlontwa omnye umntu.”


text:
ISIHLOMELO
Indlela Isiprofeto SikaDaniyeli Esikuchaza Ngayo Ukufika KukaMesiya
UMPROFETI uDaniyeli wayephila kwiminyaka engaphezu kwama-500 ngaphambi kokuzalwa kukaYesu. Sekunjalo, uYehova wanika uDaniyeli inkcazelo eyayiza kunceda ekuqondeni ixesha uYesu awayeza kuthanjiswa, okanye amiselwe ngalo njengoMesiya, okanye uKristu. UDaniyeli waxelelwa oku: “Yazi ke, uqonde ukuba, ukususela ekuphumeni kwelizwi lokuba ibuyiselwe ize yakhiwe kwakhona iYerusalem kude kuse kuMesiya iNkokeli, yoba ziiveki ezisixhenxe, neeveki ezingamashumi amathandathu anesibini.”—Daniyeli 9:25.
Ukuze siqonde ixesha lokufika kukaMesiya, okokuqala simele sazi unyaka ekubalwa ukususela kuwo. Isiprofeto sithi simele sibale “ukususela ekuphumeni kwelizwi lokuba ibuyiselwe ize yakhiwe kwakhona iYerusalem.” ‘Liphume nini ke elo lizwi’? Ngokutsho kombhali weBhayibhile uNehemiya, ilizwi lokuba zakhiwe kwakhona iindonga zeYerusalem laphuma “ngonyaka wamashumi amabini ka-Artashashta ukumkani.” (Nehemiya 2:1, 5-8) Ababhali-mbali baye baqinisekisa ukuba uArtashashta waqalisa ukulawula ngonyaka wama-475 B.C.E. Ngoko unyaka wama-20 wolawulo lwakhe waba ngowama-455 B.C.E. Ngoku siwufumene unyaka esaqala ngawo ukusebenza isiprofeto sikaDaniyeli esingokufika kukaMesiya, unyaka wama-455 B.C.E.
UDaniyeli uchaza ubude bexesha elaliza kugqitha ngaphambi kokufika ‘kukaMesiya iNkokeli.’ Isiprofeto sikhankanya “iiveki ezisixhenxe, neeveki ezingamashumi amathandathu anesibini”—oko kukuthi iiveki ezingama-69 zizonke. Lide kangakanani elo xesha? Iinguqulelo eziliqela zeBhayibhile zibonisa ukuba ezi veki zazingabalwa ngokweentsuku ezisixhenxe, kodwa ngokweminyaka. Oko kukuthi, veki nganye yayiyiminyaka esixhenxe. Le ndlela yokugqala iminyaka esixhenxe njengeveki yayiqhelekile kumaYuda amandulo. Ngokomzekelo, ayewugqala unyaka wesixhenxe njengonyaka weSabatha. (Eksodus 23:10, 11) Ngoko, iiveki ezingama-69 zesiprofeto zazibhekisela kwiiveki zeminyaka, nto leyo ethetha ukuba zizonke zaziyiminyaka engama-483.
Ngoku ke makhe sizibale ezi veki. Ukuba sibala iminyaka engama-483 ukususela kowama-455 B.C.E., sifikelela kunyaka wama-29 C.E. Lowo ngunyaka kanye awabhaptizwa ngawo uYesu waza waba nguMesiya! * (Luka 3:1, 2, 21, 22) Ngaba ayimangalisi na indlela esizaliseke ngayo esi siprofeto seBhayibhile?
^ isiqe. 2 Ukususela kowama-455 B.C.E. ukusa ku-1 B.C.E. yiminyaka engama-454. Ukususela ku-1 B.C.E. ukusa ku-1 C.E. ngunyaka omnye (ekubeni wawungekho unyaka ongunothi). Yaye ukususela ku-1 C.E. ukusa kowama-29 C.E. yiminyaka engama-28. Xa sidibanisa le minyaka mithathu sifumana isimbuku seminyaka engama-483. UYesu ‘wanqunyulwa’ okanye wafa ngowama-33 C.E., ebudeni beveki yama-70. (Daniyeli 9:24, 26) Bona incwadi ethi Nikela Ingqalelo Kwisiprofeto SikaDaniyeli! isahluko 11, ne-Insight on the Scriptures, uMqulu 2, iphepha 899-901. Zombini zipapashwe ngamaNgqina kaYehova.


text:
1:1 Isihlabo esisingisele kwiNineve. Incwadi yombono kaNahum wase-Elekoshe.
1:2 UYehova nguThixo onobukhwele, ophindezelayo; uYehova ngumphindezeli obushushu bukhulu; uYehova ngumphindezeli kubachasi bakhe, ezigcinela iintshaba zakhe umsindo wakhe.
1:3 UYehova uzeka kade umsindo, mkhulu ke ngamandla, ongakhe amenze msulwa onetyala; uYehova, indlela yakhe isesivunguvaneni naseluqhwitheleni, namafu aluthuli lweenyawo zakhe.
1:4 Ukhalimela ulwandle, alutshise, ayomise nemilambo yonke; intshwenyile iKarmele neBhashan, intshwenyile intyantyambo yaseLebhanon.
1:5 Iintaba ziyanyikima phambi kwakhe, neenduli ziyanyibilika; liyafukuka ihlabathi ebusweni bakhe, elimiweyo nabemi bonke abakulo.
1:6 Ngubani na ongemayo phambi kobhavumo lwakhe? Ngubani na ongaziphakamisayo ekuvutheni komsindo wakhe? Ubushushu bakhe buphalazeka njengomlilo, namawa ayadilizwa nguye.
1:7 UYehova ulungile, uligwiba ngemini yembandezelo; uyabazi abazimela ngaye.
1:8 Ke uyayiphelisa indawo yayo ngomkhukula ehamba phandle, azisukele iintshaba zakhe emnyameni
1:9 Nicinga ntoni na ngoYehova? Uyaphelisa yena; imbandezelo ayisayi kuphakama izihlandlo ezibini.
1:10 Kuba bofanelana bephinyelene ngokweziphingo, benxila yiwayini yabo emnandi: baya kudliwa kuphele, njengeendiza ezomileyo.
1:11 Kuphume kuwe ocinga okubi ngoYehova, oceba ubutshijolo.
1:12 Utsho uYehova ukuthi, Noko bapheleleyo, bebaninzi nokuba baninzi, baya kusikwa noko benjalo, badlule. Ndikucinezele nje, andiyi kuphinda ndikucinezele.
1:13 Ngoku ke ndiya kuyaphula idyokhwe yakhe, ingabikho kuwe; ndiziqhawule izitropu zakho.
1:14 Ke uYehova uwise umthetho ngawe, wokuba akusayi kuba sahlwayelwa nto inegama lakho; endlwini yothixo wakho ndowunqumla umfanekiso oqingqiweyo notyhidiweyo; ndiya kulenza ingcwaba akho; kuba wafunyanwa ulula.
1:15 Yabonani, zisezintabeni iinyawo zabashumayela iindaba ezilungileyo, abavakalisa usindiso. Yenza imithendeleko yakho, Yuda, zalisa izibhambathiso zakho; ngokuba akasayi kubuya acande kuwe olitshijolo; unqunyulwe kwaphela.
2:1 Kunyuke umhlekezi, weza phambi kwakho, Nineve; londoloza inqaba yakho, bonisela endleleni, qinisa izinqe, khupha amandla kunene.
2:2 Ngokuba uYehova ulibuyele iqhayiya lakwaYakobi ngokweqhayiya lakwaSirayeli; ngokuba abathi qongqololo bathe qongqololo; bawonakalisile amasebe abo emidiliya.
2:3 Ingweletshetshe yamagorha akhe yenziwe ingqombela, amadoda anobu kroti athiwe wambu ngezibomvu; iinqwelo zokulwa zinomlilo ophuma ezintsimbini ngemini yokuxhoba kwakhe, izinto zemisipres ziyatyityimba.
2:4 Iinqwelo zokulwa ziyadlongozela ezitratweni, ziyagilana emabaleni; ukubonakala kwazo kunjengezikhuni ezitshangaziswayo, zibaleka njengemibane.
2:5 Ukhumbule iingangamsha zakhe; ziya kukhubeka ekuhambeni kwazo; zingxamela eludongeni lwayo, selimisiwe ikhuselo.
2:6 Amasango asemilanjeni avuliwe, linyibilikile ibhotwe.
2:7 Kugqityiwe kwelokuba iya kuhlutywa, imkiswe, nabakhonzazana bayo badumzele ngokwelizwi lamavukuthu, bebetha ezifubeni zabo.
2:8 INineve injengechibi lamanzi, kususela koko yabakhoyo; bayabaleka noko; kuba angathiwa, Yimani, yimani! hayi, akubikho uphethulayo.
2:9 Phangani isilivere, phangani igolide; akunakuphela ukuxhotyiswa ngobuninzi beempahla zonke ezinqwenelekayo.
2:10 Kuthe qongqololo, kwathi qongqololo, kwaba selubala; intliziyo inyibilikile, amadolo ayagevezela; yinimba emanqeni onke, ubuso bonke buphela buba luthuthu.
2:11 Siphi na isikhundla seengonyama, nedlelo elo leengonyama ezintsha, ebilihamba ingonyama induna nengonyamakazi, ithole lengonyama, kungekho wothusayo?
2:12 Ingonyama le iqwenga okwanele amathole ayo, ikrwitshele iingonyamakazi zayo, izalise imingxuma yayo ngexhoba, nezikhundla zayo ngento eqwengiweyo.
2:13 Uthi uYehova wemikhosi, Yabona, ndikuchasile; ndozitshisa iinqwelo zakho zokulwa zibe ngumsi, ikrele lizidle iingonyama zakho ezintsha; ndilinqumle ehlabathini ixhoba lakho, lingabi savakala izwi labathunywa bakho.
3:1 Yeha, umzi wamagazi! Uzele kwaphela luhanahaniso nakukudlavula; akumki kuwo ukuqwenga.
3:2 Isithonga seziniya, nesithonga sokugoqoza kweevili, nokuphala kwamahashe, nokuxhuma kweenqwelo zokulwa;
3:3 abamahashe besenza amagqasi, ukubengezela kwamakrele, nokumenyezela kwezikhali; ukuba baninzi ababuleweyo, izigigaba zabafileyo; ewe, azinakuphela izidumbu; bayakhubeka ezidumbini zabo;
3:4 ngenxa yobuninzi bezihenyuzo zehenyukazi elihle, elinesoya, umnikazi-kukhafula, othengisa iintlanga ngezihenyuzo zakhe, nemizalwane ngokukhafula kwakhe.
3:5 Uthi uYehova wemikhosi, Yabona, ndikuchasile; ndozityhila iingubo zakho, ndiziphose phezu kobuso bakho, ndizibonise iintlanga ubuze bakho; ndizibonise izikumkani ukucukucezwa kwakho.
3:6 Ndiya kukugalela ngezinto ezinezothe, ndikwenze inqambi, ndikwenze ube njengento ebonelwayo.
3:7 Kuya kuthi, bonke abakubonayo bakubaleke, bathi, INineve ibhuqekile; ngubani na oya kuyikhuza? ndokufunela phi na abathuthuzeli?
3:8 Uyidlule ngokulunga yini na iNo ka-Amon, eyamisa emijelweni yoMnayile, amanzi engeenxa zonke kuyo; elungqameko lwayo ibilulwandle, udonga lwayo lululwandle?
3:9 Ayengamandla ayo amaKushi kwanamaYiputa, engenakuphela ndawo ke; amaPuti namaLubhi avengabancedisi bayo.
3:10 Nayo ke leyo yafuduswa, yathinjwa, neentsana zayo zacunyuzwa ezimbonjeni zezitrato zonke; amadoda azukileyo kuyo bawenzela amaqashiso; bonke abakhulu kuyo babakhonkxa ngemixokelelwane.
3:11 Nawe lo uya kunxila, uya kufihlakala; nawe lo uya kufuna igwiba ngenxa yotshaba.
3:12 Zonke iinqaba zakho ziyimikhiwane enamakhiwane aqalelayo; ukuba avuthululwe, owa emlonyeni wowadlayo.
3:13 Yabona, abantu bakho bangamankazana phakathi kwakho apho; avulekile amasango elizwe lakho, avulekela iintshaba zakho; umlilo utshisa imivalo yakho.
3:14 Zikhelele amanzi angqingo, qinisa iinqaba zakho; ngena eludakeni, uxovule udongwe; lungisa iziko lokutshisa izitena.
3:15 Khona apho umlilo uya kukutshisa; ikrele liya kukunqumla, liya kukudla njengenkumbi ekhothululayo. Zandise njengenkumbi ekhothululayo, zandise njengenkumbi eyandayo.
3:16 Ubandisile ke abarhwebi bakho ngaphezu kweenkwenkwezi zezulu; inkumbi ekhothululayo igalelekile, yabhunyula, yabaleka yemka.
3:17 Abaluluhle bakho banjengeenkumbi ezandayo, abathetheli bakho banjengemiqikela, ngemiqikela yeenkumbi, ezilalisa ezintangweni mhla ngengqele; lithi lingaphuma ilanga, zibaleke zimke, ingazeki indawo yazo, ukuba ziphi na.
3:18 Balele abalusi bakho, kumkani Asiriya; zilele phantsi iingangamsha zakho; bathe phangalala abantu bakho ezintabeni, akukho ubabuthayo.
3:19 Akuhlangani ukwaphuka kwakho; inxeba lakho lelibulalayo. Bonke abazivayo iindaba zakho babetha izandla ngawe; ngokuba ngubani na ezingadlulanga phezu kwakhe izinto zakho ezimbi ngamaxesha onke?


text:
UDLIWANO-NDLEBE | NOBRETT SCHENCK
“Andilithandabuzi Elokuba Ubomi Badalwa NguThixo”
UBrett Schenck sisazinzulu esidla umhlala-phantsi kwelaseMerika. Wafunda ngonxibelelwano olukhoyo phakathi kwezityalo, izilwanyana kunye nayo yonke enye indalo. Kutheni ekholelwa ukuba kukho uMdali? UVukani! uye wadlan’ indlebe kunye naye ngezenzululwazi nangesizathu sokuba enokholo kuMdali.
Khawusibalisele ngemvelaphi yakho!
Utata wayengumakhenikhi. Wayesoloko encokola nam ngezibalo nangezenzulu-lwazi. Ndiseyinkwenkwe, ndandizithanda gqitha izityalo kunye nezilwanyana ezazikwimilambo namadama awayekufutshane nasekhaya, kwidolophu yaseNew Paris, kwiphondo laseOhio eMerika. Ngenxa yoko ndaya kufunda ngendalo kwiYunivesithi yasePurdue.
Ngaba wawunomdla kunqulo?
Ewe. Utata wandikhuthaza ukuba ndiphande ngeCawa yethu yamaLuthere. Ndafunda nolwimi lwesiGrike, olunye lweelwimi eyayibhalwe ngazo iBhayibhile ekuqaleni. Ndandiyihlonipha gqitha iBhayibhile.
Yayithini imbono yakho ngemfundiso yokuzivelela kwezinto?
Ecaweni yam kwakusithiwa yinyaniso leyo. Nabantu endandisebenza nabo babeyikholelwa. Ngoko nam andizange ndikhe ndiyithandabuze. Kodwa ke ndandikholelwa kubukho bukaThixo. Ndandizixelela ukuba ezi mfundiso zimbini ziyahambelana. Nangona ndandiyihlonipha iBhayibhile, ndandisithi ayiveli kuThixo.
Yintoni eyakwenza wakholelwa ukuba iBhayibhile ivela kuThixo?
Ngenye imini, mna nomfazi wam uDebbie satyelelwa ngamaNgqina kaYehova amabini, uSteve nomfazi wakhe uSandy. Basibonisa ukuba iBhayibhile ichanile xa ithetha ngezinto zenzululwazi nangona ingeyoncwadi yezenzululwazi. Ngokomzekelo, ithi ngoThixo: “Kukho Lowo uhlala phezu kwesazinge somhlaba.” (Isaya 40:22) Kwakhona ithi: “Ihlabathi ulixhoma kokungento.” (Yobhi 26:7) Ngelo xesha ndandifunda ngendalo ndisebenzisa iifoto ezazifotwe ngezibonakude, ngoko ndamangaliswa gqitha koko kuthethwa zezi zibhalo. Kaloku zabhalwa kudala ngaphambi kokuba abantu bakwazi ukufota umhlaba baze babone ukuba usisazinge yaye akukho nto uxhonywe kuyo. Njengoko mna nomkam sasifunda iBhayibhile, ndafunda ngeziprofeto ezazizalisekile, amacebiso aluncedo nezinye izinto ezandenza ndaneliseka. Ngoko ndaya ndikholelwa ukuba nyhani iBhayibhile liLizwi likaThixo.
Yintoni eyakwenza wakholelwa ukuba izinto eziphilayo zadalwa nguMdali?
USteve wandibonisa le vesi yeBhayibhile: “Wandula ke uYehova uThixo wabumba umntu ngothuli lomhlaba.” (Genesis 2:7) Sixelelwa ngokucacileyo ukuba umntu wokuqala wayevela phi. Le nto yandenza ndazibuza lo mbuzo: Ngaba iBhayibhile iyavumelana noko kuye kwafunyaniswa zezenzululwazi? USteve wandikhuthaza ukuba ndiphande ngalo mba, ibe ndenza kanye loo nto.
Wafunda ntoni ngokuzivelela kwezinto?
Izinto ezininzi. Makhe ndikuchazele ngenye yazo. Imfundiso yokuzivelela kwezinto izama ukuchaza imvelaphi yezinto eziphilayo. Imizimba yabantu neyezilwanyana ibunjwa ngamalungu asebenza ngendlela engummangaliso, njengentliziyo, amaphaphu namehlo. Kwakhona, xa uwapopola ngocoselelo la malungu, uya kufumanisa ukuba kukho neeseli ezenziwe ngendlela entsonkothileyo. Ngubani owenza ezi seli? Abantu ababambelele kuluvo lokuba izinto zabakho ngamabona-ndenzile bathi ezona seli zisebenza ngendlela egqwesileyo ziye zasinda ngenxa yokuba abantu nezinye izinto eziphilayo ezifumaneka kuzo ziye zakwazi ukumelana nezanzwili zexesha. Kodwa ke loo nto ayiwuphenduli lo mbuzo: Zivela phi ezo seli? Enye into endayifundayo kukuba izazinzulu ezininzi azikholelwa ukuba imfundiso yokuzivelela kwezinto iyawuphendula lo mbuzo. Omnye unjingalwazi wezifundo zezilwanyana wandixelela ngasese ukuba akakholelwa ukuba izinto zazivelela. Kodwa ke wathi akanakuze akhuphe nelimdaka kuba esoyika ukuphelelwa ngumsebenzi.
Ngaba ukufunda kwakho ngendlela esebenza ngayo indalo kukwenza ube nokholo nangakumbi?
Ewe! Kaloku umsebenzi wam wawufuna ndifunde ngendlela izinto eziphilayo ezixhomekeke ngayo enye kwenye. Emhlabeni zonke izinto eziphilayo zixhomekeke entweni ethile. Ngokomzekelo, makhe sithethe ngeentyatyambo neenyosi. Umbala, ivumba, incindi kunye nendlela ezikhula ngayo iintyatyambo izenza zibe nomtsalane kwiinyosi. Iinyosi zenziwe ngohlobo lokuba zifunxe incindi yezo ntyatyambo zize zihambe nembewu yazo ziyise kwezinye iintyatyambo ukuze kukhule ezingakumbi. Kuyacaca ukuba iintyatyambo neenyosi zenziwe ngohlobo lokuba zincedane ukuze ziqhubeke zikho.
‘Xa ndibona indlela obuqhubeka bukho ngayo ubomi emhlabeni, andithandabuzi ukuba badalwa nguThixo’
Xa sijonga indalo, sibona indlela emangalisayo izityalo nezilwanyana ezixhasana ngayo ukuze ziqhubeke zikho. Le ndalo sithetha ngayo ibunjwa ngamawakawaka eentlobo ezahlukahlukeneyo zezilwanyana, izityalo, iintsholongwane nezinye izinto. Zonke izilwanyana zitya izityalo yaye ziphefumla ioksijini, ukanti izityalo ezininzi zixhomekeke kwizilwanyana. Nangona yonke le nto intsonkothe ngeyona ndlela yaye nezinto eziphilayo eziyinxalenye yayo zibuthathaka, inokuqhubeka ikho kangangamawakawaka eminyaka. Naxa iye yonakaliswa lungcoliso lwendalo, xa loo nto ibibangela ungcoliso ingasekho, le nkqubo iyakwazi ukuphinda iqale phantsi kwakhona. Xa ndibona indlela obuqhubeka bukho ngayo ubomi emhlabeni, andithandabuzi ukuba badalwa nguThixo.
Kwakutheni ukuze ube liNgqina likaYehova?
Yayindikhathaza gqitha indlela abantu abayimosha ngayo indalo. Ndandisazi ukuba nangona ikwazi ukunyamezela ize iqhubeke ikho, kodwa inokutshatyalaliswa. AmaNgqina kaYehova andifundisa ukuba iZibhalo zithi uThixo uza ‘kubonakalisa abo bawonakalisayo umhlaba.’ (ISityhilelo 11:18) Loo mazwi ayebaluleke gqitha kum. Njengoko ndandiqhubeka ndifunda iBhayibhile, ndabona ukuba oko ithi kuza kwenzeka kuyinyaniso.
Ndiyakuthanda ukuxelela abanye ngezinto endizikholelwayo kwaye ndiye ndafundisa izazinzulu eziliqela iBhayibhile. Xa ndandineminyaka engama-55 ndathatha umhlala-phantsi nangona lalingekafiki ixesha, ukuze ndikwazi ukuchitha ixesha elingakumbi ndifundisa abantu ngoMdali wobomi nangeenjongo zakhe ngalo mhlaba wethu mhle kangaka.
Funda Okungakumbi
Yintoni Injongo KaThixo Ngomhlaba?
IBhayibhile ichaza isizathu sokuba uThixo adale umhlaba, ukuba kuya kuphela nini ukubandezeleka, nokuba ikamva liwuphathele ntoni umhlaba nabo baphila kuwo.